Muwaadin Iswiidhish ah oo ku xiran Dalka Itoobiya maxkamad la'aan - Radio Sweden Somali - Raadiyaha Iswiidhen | Sveriges Radio\nMuwaadin Iswiidhish ah oo ku xiran Dalka Itoobiya maxkamad la'aan\nLa daabacay måndag 9 februari 2015 kl 16.20\nDhakhtar Iswiidhish ah oo dhalashadiisii hore ay ahayd itoobiyaan, Fikru Maru, ayaa muddo labaatan bilood ah ku xabisnaa Itoobiya isaga oo aan maxkamad la hor keenin.\nMuddo iminka laga joogo sanooyin aan badnayn ayuu caasimadda dalkaasi Addis ababa ka furay cusbital qaabil-san dar-yeelka wadnaha, midkaasina oo laga maal-gelin jirey dalkan Iswiidhen.\nBishii maajo ee sannadkii 2013 ayaa xabsiga loo taxaabay Fikru Maru, isagoona lagu eedeeyey inuu dalka alaabooyin ku soo geliyey si sharci-darro ah, hase yeeshee dembigaa iminka hoos loo dhigay, hase yeeshee iminka lagu eedeeyneyo inuu laaluush ku bixiyay sii dayntiisa.\nGar-yaqaanka dhibbanaha Hans Bagner ayaa sheegay in xaaladdani tahay mid aanaysiyaasadi ka maqneyn.\nFikru Maru ayaa loo qabtay muddadii dacwaddiisa la qaadi lahaa intii aan dib loola noqon middaa. Halka dhowaantan loo qabtay in dacwaddiisa maxkamad la hor keeni doono bisha maarso, hase yeeshee aan la hubin halka ay ku dambeeyn doonto.\nDhowaantan ayay ahayd kolkii uu madaxa dawladda Iswiidhen Stefan Löfven uu booqasho ku tagay dalka Itoobiya oo uu ka socday kulankii hoggaamiyeyaasha waddammada Afrika, halkaasina oo uu kula kulmay dhiggiisa ee dalka Itoobiya, hase yeeshee uu ka gaabsaday inuu ka faaloodo arrimmihii ey ka wada hadleen ee xaaladda Fikru Marus.\nMuwaadiniin iswiidhish ah oo gaarsii-san 200 ayaa maantadan ku sugan xabsiyo kala duwan ee caalamka ku yaala.


Ogaden News Agency (ONA) – Iiraan oo Ku Hanjabtay Inay Carqaladayn Doonto Shidaalka Khaliijka.\nIiraan oo Ku Hanjabtay Inay Carqaladayn Doonto Shidaalka Khaliijka.\nMaalin kadib markii Madaxweynaha Iran Xasan Rowxani uu sheegay in dalkiisa uu carqaladeyn doono dhamaan ganacsiga shidaalka ee dalalka Bariga Dhexe hadii Maraykanka faraha lasoo galo ganacsigooda, ayey hogaanka Militariga Iran sheegeen inay ka dhabeyn doonaan oo ay fulin doonaan amarka Madaxweynahooda.\nXiisadan ayaa kusoo beegmaysa xili Maraykanka uu sheegay inuu ka baxay heshiiskii la saxiixay 2015 ee u dhaxeeyey dalalka Awooda leh iyo Iran, isla markaana Maraykanka soo saaray cunaqabateyn hor leh oo lagu cadaadinayo wadankaasi Iran.\nMaraykanka ayaa dalalka Caalamka u qabtay illaa 4-ta bisha November ee sanadkan inay joojiyaan saliida ama shidaalka ay ka gataan wadanka Iran, xukuumada Maraykanka ayaa sheegtay in gebi ahaan la joojin doono batroolka Iran ee caalamka loo suuq geeyo.\nMadaxweyne Rowxaani ayaa sheegay in hadii Maraykanka faraha lasoo galo ganacsigooda batroolka ay iyaguna qaadi doonaan tilaabooyin adag oo ay ku carqaladeenayaan guud ahaan ganacsiga shidaalka ee Bariga Dhexe, sida laga soo xigtay warbaahinta Dowlada Iran. Xasan Rowxaani oo shalay digniintan soo saaray ayaa ku sugnaa magaalada Vienna ee dalka Austria halkaasi oo uu kulamo kula lahaa dalalka Beesha Caalamka ee qeybta ka ahaa saxiixii heshiiskii 2015, kuwaasi oo weli doonaya in heshiiskaasi la badbaadiyo.\nIran ayaa horey marar badan ugu hanjabtay inay xiri doonto gacanka Hormuz, halkaasi oo ay maraan inta badan maraakiibta shidaalka ka qaada dalalka Khaliijka, arrintaasi oo laga cabsi qabo inay horseedo dagaal balaaran oo dhexmara Iran iyo xulafada Maraykanka ee dalalka Carabta Khaliijka sida Sacuudiga iyo UAE oo iyagu si weyn u taageersanaa go’aankii Donald Trump uu ku burburiyey heshiiskii 2015 ee dalka Iran looga qaaday cunaqabateyntii saarneyd.


Mareykanka dib u xusuusanayo 27-sano kahor Askar looga dilay | Axadle\nMareykanka dib u xusuusanayo 27-sano kahor Askar looga dilay\nMareykanka waxaa Soomaaliya Looga dilay Askar katirsaneed howlgalkii Qaramada Midoobay ee Rajo soo celinta, waxaana ka qaybgalay Dowlado dhowr ah oo ay shukaanta u heysay Xukuumadda Washington sanadkii 1993-dii.\n3-dii Oktoobar sanadkii 1993-dii maanta oo kale waxa uu isku dhac dhexmaray Ciidamadii Mareykanka ahaa Taageerayaashii Janaraal Maxamed Faarax Caydiid oo la sheegay in xiligaas ay ku kulansanayeen Suuqa Bakaaraha.\nCiidamada sida gaarka u tababaran ee Maraykanka oo helay xogtaas ayaa ku baxay halka lagu sheegay Jananka oo ay muddo raadinayeen, balse isku dhac dhexmaray Ciidamada Badda Mareykanka iyo Taageerayaasha Caydiid ayaa sababay dhimashada 18-Askari oo Ameerikaan ah, dad rayid ah oo diyaaradaha duqeyn ku dileen, halka lasoo riday labo kamid ah diyaaradaha qumaatiga u kaca ee Ameerikaanka.\nWaxaa foodda is daray Isbaheysigii Mareykanka iyo taageerayaashii Maxamed Faarax Caydiid, Daryanka hubka nuucyadiisa kala duwan, cabaadka shacabka goobaha duqeynta Mareykanka ku dimiyeen, uuro iyo olol ayaa marqura is qabsaday.\nLabo kamid ah diyaaradaha Mareykanka ee Qumaatiga u kaca ayaa lasoo riday, Mareykanka ayaa qaaday tallaabo uu ku aargudanayo oo sababtay dhimashada iyo dhaawaca dad shacab ah soo gaaray.\nWaqtigaas Mareykanka waxa uu wakiil u ahaa Qaramada Midoobay si loosoo afjaro Dagaalka sokeeyo iyo macluusha ka jirtay Soomaaliya oo caqabadda ugu weyn loo tirinayay hoggaamiye kooxeedyada beelaha.\n“Jidka waxaa taagnaa Caydiid oo diiday in uu la shaqeeyo Qaramada Midoobay, koox katirsan Rajo soo celinta ayaa gacanta ku dhigtay labo sarkaal sare oo katirsan taageerayaasha Gen. Caydiid, waxaa lagu guuldareystay in wadahadal lagu dhameeyo wax waliba” Sidaasi waxaa lagu qoray bogga gaarka ah Mareykanka ee dhacdadaan uu u sameeyay.\n“Ujeedka howlgalka ayaa ahaa in saacad lagu soo afjaro Jananka oo ku sugnaa meel lagu sheegay in uu joogo, balse is qabqabsiga ayaa gaaray habeenkii ilaa uu u gudbay dharaarta 4-tii October 1993” waa Ereyada xusuuseedka keyda la geliyay.\nDhicitaanka labada diyaaradood ee Mareykanka waxaa u dhaxeeyay qadar dhan 20-daqiiqo, diyaaradda koowaad waxaa lasoo riday 4-tii galabnimo iyo 20-daqiiqo, halka tan kale lasoo riday 4-tii iyo 40 daqiiqo, waxaana lagu soo riday qoriga culus ee garbaha laga tuuro RPG-7 oo ay Soomaalidu u taqaan (Saban/Baasuuke).\nMareykanka oo waji kale u sameynaya dhibaatada gaartay iyo tan uu geystay waxa uu ka sameeyay filim uu ku buun-buuninayo Askartiisa, isla markaana uu ku duugayo waxa uu geystay.\nHowlgalkaas Mareykanka waxaa ku wehliyay dowlado kale oo isugu jiray Carab, Yurub, Afrikaan iyo kuwo kale oo markaas daneynayay Arrimaha Soomaaliya iyo rajo soo celinta nabadda, maadaama labo sano oo Dowlad la’aan dalka ka jirtay, beelaha dagaalameen colaad & Gaajana dalka ka dilaacday.\n6-Bilood kadib, Mareykanka ayaa isaga baxay Soomaaliya isaga xambaarsan Guuldarro Askareed iyo tacadiyo aadane ee uu u geystay dadkii shacabka ahaa ee ay ku dul dagaalameen Rajo soo celinta & Taageerayaashii Maxamed Faarax Caydiid.


KULANKEENNI. WQ: CABDIRAAFIC YASAC MACALLIN - (HILLAAC.NET) THE BEST INDEPENDENT RELIABLE SOMALI NEWS\nKULANKEENNI. WQ: CABDIRAAFIC YASAC MACALLIN\nJune 14, 2019 at 19:36 KULANKEENNI. WQ: CABDIRAAFIC YASAC MACALLIN2019-06-14T19:36:35+01:00 ARRIMAHA BULSHADA, MAQAALLADA\nKulankeena hortiis hal maalin ayay i soo wacday waxay ii sheegtay in aan berri ugu marti ahay meel hebla.\nWaxay ahayd meel qurux badan aadna ugu fiican keliyeysiga uma aan baran meelaha nuucaana inaan waqti ku qaato. Markaan salka dhulka la helnay waxay i fartay inaan damiyo telfoonkayga waan ka aqbalay ayana keeda ayay damisay.\nWaxaan bilownay sheeko tooxaysi ah oo qofba mar hadlayay, waxaan u muuqanay dad xushmadi buux dhaafisay oo qofba qofka kale u dhaganuglaa.\nWaxaa sheekadeena ku soo noqnoqonayay dhacdooyinkii caruurnimadeenna iyo qofba waayihiisi. Waxaan ahayn dad u garaabayay hadba sheekada bixinaysay dhib la soo maray anagoo ku muujinayna dareen foolkeena laga aqrin karo.\nMa jirin hadallo iska hor’imaanaya ama dood in keenaysay in dhib jirta la xalliyo.\nWar kasta wuxuu ku idlaanayay mahadnaq Alle loo hayo iyo qabwayni aan is bidaynay in aan la gudubnay jabad ku daadsanaa nolosheena markaan la kowsanay dunida iyo sida waalidkeena dhibka nooga soo maray oon uga duwanaannay asaageen.\nUgu dambayn qofba wuxuu qofka kale tusay meeshuu u socdo taagha uu rabo inuu gaaro dusmooyinka ka sokeeya iyo hadafyada cirdaloosha yeelan kara ee hubinta u baahan.\nWaxa aan wadaagnay waxay ahaayeen is garabsi kalsooni ku jirto oon humaag lahayn aana ku arkaynay indho daacadnimo leh oo u qalma is aaminaad gacan wayn wata.\nKaftanku ma badnayn waxaase saad noo ahaa filasha dooggga iyo cagaarka ee aan saadaasha uga dhex jeednay se u baahanayay didaalka iyo ruclaha aadka u dheeraa marka awoodaheennu ku kulmaan goobta dirirta nololeedi taalo. Nasiino waxaa noogu filnaa xasuusta maalmihii adkaa ee aan kartida iyo dhiiranaanta ku soo marnay, taasoo naga dhigaysay dad ku qanacsan waxay haystaan lagana rabo inay maalaan xooggooda siyay kamminka uga wabxaan.\nWaxaan ku kala tagnay annaga oo isaga mahadnaqnay waqtiga aan isku hurnay, kulamada xigana isku xujaynnay in qofba tiisa ka soo baxo oo guul ka keeno shaqooyinka horyaalay habeenkaa si loo odoroso waxa xigi kara.\nSida ii muuqatay waxay kulanka u hurtay qarash badan kan xigana anaa layga sugayay inaan qabto\nWaxaan ka fakarayay maalmihii xigay sidaan kulankaa u qaban lahaa iyo ujeedka la gaari doono.\nWaxaan ugu yeeray gurigayga galab jimce ah is nabdaysi kaddib markii aan biyo cabnay cayaar ayaa bilownnay. Waxay u badnayd mid la is eryanayo oo kalliftay in la dhidido la booroobo ilaa dharkii aan wadanay uu wasaqoobo waanse ku raalli ahayn oo aad baan u faraxsanayn aadna waan qoslaynnay. Markii cabbaar la daalaba waxaan cabbaynay koob biyo ah ama Shaah qashaamirix ah oon gacantayda ku kariyay.\nCayaaruhu waxay u badnaayeen kuwii aan ciyaalnimada ku madadaalan jirnay oo or iyo qaylo watay ayadu mooge ayay ka ahayd anaase ujeeddo ka lahaa oo ahayd in aanan kharash badan galin sida ayadu yeeshay habeenkii ay Hotelka i gaysay.\nGabbalku markuu dhacay ayay iska carrowday ayadoo aad moodo inay maanta dhan guri la dhisayay Sibirka u qasaysay wasaqda korkeeda saaran haddaa aragto waa ayse ku qanacsanayd oo waayahaanba wax sidaa uga farxiya may arag anna waan faraxsanaa oo lacagba iga ima bixin.\nWaaba sababta aan Muqdisho uga soo tagay si aanan kulanka kale ugu fashilmin lacagtuna iigu baaqato.\nW/Q: Cabdiraafic Yasac Macalin\n« Shabaab oo sheegtay inay gacanta ku dhigeen Askar ka tirsan Kenya\nMaleeshiyaad ka tirsanaa Al-Shabaab oo ku dhintay qarax ay dhigayeen gudaha Kenya. »


In kabadan 10 qof oo ku geeriyootay qarax ka dhacay Warshad kutaala K/Afrika. – Hiddo Radio 98.5 FM\nIn kabadan 10 qof oo ku geeriyootay qarax ka dhacay Warshad kutaala K/Afrika.\nDalka Koonfur Afrika ayaa waxaa ka dhacay qarax sababay khasaare dhimasho iyo dhaawac,kaasi oo sida la sheegay ka dhashey dab ka kacay Warshada kutaala Dalkaasi.\nInta la xaqiijiyay ilaa 8 qof ayaa ku geeriyootay tiro kale oo aan la shaacina waa ay ku dhaawacmeen qaraxaasi,waxaana uu saameeyey howlihii shaqo ee ka socda Warshadda.\nWaxaa jira baadi goob ay Shaqaalaha dabdamiska ugu jiraan dad lagu tuhunsan yahay iney gudaha warashadda gubatay ku jireen xilliga uu qaraxa ka dhacayey, warshadda gubatay oo ku taalla duleedka magaalada Capetown ee dalka Koonfur Afrika.\nSida uu warbaahint au sheegay Afhayeen u hadlay shaqaalaha dabdamiska ee Warshadaasi gubatay,dabka ayaa kacay gelinkii dambe ee shalay,waxaana qaraxaasi oo ahaa mid aad u xoogan aan la shaacin ilaa iyo haatan waxyaabaha sababay.\nWaxaa lagu magacaabaa Warshadda gubatay Rheinmetall-Denel,taasi oo ay si wada jir ah u lahaayeen Shirkado laga leeyahay wadamada Koonfur Africa iyo Jarmalka.\nWararka ayaa sheega in Warshadda oo ah mid soo saarto hubka, bambooyinka iyo waxyaaba kale, ay isticmaalijireen ciidamada ammaanka Dalka Koonfur Afrika,halka qaarna loo iib geyn jiray daafaha caalamka.\nWeli majiro war ka soo baxay hay’adaha ammaanka Dalka Koonfur Afrika ee ku aadan qaraxa warshadaasi ka dhashey,balse waxaa weli soconaya gurmad iyo dabagalo ku saabsan waxa dhaliyay dabkaasi.\nPrevious Article Dowladda Ingiriiska oo dhaqaale hor leh ku bixineysa la dagaallanka Al-Shabaab\nNext Article Ergayga QM ee Liibiya oo sheegay in heshiis laga gaaray dagaaladii ka socday Tripoli.


Isbeddelka Cimilada Dunida: BANI-AADAMKA IYO ISBEDDELKA CIMILADA\nIsbeddelka Cimilada Dunida\nBaryada Ilaahay Iyo Wadajir Ayaa Lagu Wajihi Karaa Isbeddelka Cimilada Dunida\nBANI-AADAMKA IYO ISBEDDELKA CIMILADA\nKhabiirro ku xeel-dheer culuumta sayniska iyo aqoon-yahanno kale oo fara-badan ayaa in ku dhow laba qarni la socday sare u kaca heer-kulka dunida iyo isbeddelka ku dhacay cimilada. Waxay aad ugu mashquuleen sababaha keenay isbeddelkan xawliga ku socda oo halis ku ah guud ahaan nolosha noolaha iyo deegaankaba. Nasiibdarrose; waxay ogaadeen in ayan cimiladu iskeed isu beddelin ee uu bani-aadamku yahay cidda mas’uulka ka ah inta badan isbeddelka cimilada.\nBani-aadamku waa noole si aad u xeel-dheer una xikmad badan uu Ilaahay SW u abuuray. Waa noole caqli badan iyo hal-abuur mug-weyn lagu mannaystay oo isbeddel ka samayn kara deegaankiisa. Waa noole ay u suurta-gashay samaynta xadaarad, tadawur iyo horumar noole kale oo sameeyay amaba hindisay uusan jirin. Bani-aadamku Waxaa uu xoogga saaray helidda tamarta(energy) ugu habboon baahidiisa dhab walba oo nolosha ah, farsamada iyo qalabka ugu wanaagsan (technology); si uu uga faa’iidaysto khayraadka (resource) sida aadka ah u dihnaa ee dhulka aynu ku noollahay ceegaaga.\nShidaalka ceeriin (fossil fuel)\nBani-aadamku waxaa uu baahi weyn u qabay tamar (energy ) si uu horumar uga sameeyo dhinacyo badan oo taabanaya nolosha iyo adeegyada bulshadaba; isla markaasna uu u kordhiyo wax-soo-saarka (production). Dadaal badan, har iyo habeen hawl taagnayd, maskax iyo muruq aan lala kala harin; waxay aadamaha u suurta-galisay heliddii tamartii ugu wacnayd (aragtidooda) ee uu gu’yaal badan ku taamayay; taas oo noqotay shidaalka ceeriin ama batroolka (fossil fuel). Waxaa la sheegaa in ay tamartani tahay kaarboon ka samaysmay haraagii noolayaal iyo dhir beri hore dhimatay; kuna raagtay dhulka uurkiisa.\nBani-aadamku waxaa uu caqligiisa iyo hal-abuurkiisaba u adeegsaday horumarinta qalabka wax-soo-saarka si uu u kordhiyo tirada iyo tayada wax-soo-saarka(quatntity/quality). Waxaa bilawday warshado, gaadiid cir, dhul iyo badba leh, makiinado iyo qalab farabadan oo sanadba sanadka ka dambeeya la sii casriyeeyo. Wax soo saarka oo qura ma ahane, laan walba oo adeegyada bulshada kaalinteeda ka qaadataa; sida caafimaadka, wax-barashada, dhismaha, ciidamada, isgaarsiinta (communication) iwm, waxaa loo helay qalab casri ah oo fududeeya hawlaheeda. Taasuna waxay keentay in qalabkaas oo idili u baahan yahay tamar uu ku shaqeeyo, sidaa darteedna waxaa si aad ah u kordhay isticmaalka tamarta bani-aadamku u baahan yahay.\nDhibaatada Ka Dhalatay Isticmaalka Shidaalka\nSida aynu horeyba u soo sheegnay; shidaalka oo dhulka guntiisa laga soo saaro, ayaa waxaa ay aqoonyahannada ku xeel-dheeri caddeeyeen in uu yahay kaarboon ka samaysmay haraagii nooleyaal iyo dhir waa hore dhimatay. kolkala shidaalka tamar ahaan loo isticmaalo oo uu gubto waxaa hawada gala qiiq farabadan; kaas oo u badan hawada CO2. Hawadani aad ayay muhiim ugu tahay nolosha noolaha oo idil iyo deegaankaba; islamarkaasna waxay qayb weyn ka qaadataa hab-neefsiga noolaha iyo dhirta; berriga iyo badahaba.\nHaddaba; isticmaalka xad-dhaafka ah ee shidaalka macnihiisu waa kororka xad-dhaafka ah ee CO2ka, taas oo aad uga badan baahidii loo qabay iyo intii isticmaalkiisa looga baahnaa. Dhibaatada cabsida keentayna waxay tahay; CO2ka oo ah hawo ka mid ah hawooyinka loo yaqaan Greenhouse Gases, marka ay atmosfeerka dhulka ku badato oo cuf yeelatana awoodi karta in ay xannibto tamarta iyo kulka (long wave radiation)uu Dhulku dib ugu celin jiray hawada sare; taasina ay sare u qaaddo heer-kulka guud ee Dhulka, taas oo ayaduna keenta kulayl siyaado ah, nabaad-guur, dabaylo/duufaanno, dhul-barafeedkii oo dhalaala, badihii oo kululaada joogga biyahooduna sare u kaco, xayawaan badan (dad, duunyo iyo cayayaanba) oo le’da, iyo baro-kac ka dhasha abaaro, biyo iyo cunto la’aanba.\nKolka waxaan fahmi karnaa in haddii uu bani-aadamku tiro ahaan sii bato, shidaalka tamar ahaanta loo isticmaalayaana uu siii badan doono; islamarkaasna hawooyinka greenhouse gases-ku hawada ku sii badan doonaan taas oo sababi doonta kulayl badan oo aan annagu isu keennay ee uusan Ilaahay nagu jirrabin. Waxaa ayaan-darro ah in caqligii badnaa iyo fariidnimadii uu Ilaahay SW bani-aadamka ku mannaystay ay halis ku noqoto bani-aadamku qudhiisa, xadaaraddiisa, horumarkiisa, inta la nool iyo deegaankiisaba. Kolka waa xaqiiqo in Ilaahay uusan addoomadiisa dulmin ee ay ayagu is-dulmaan.\nAbdulAziiz Hagi Bashiir\nPosted by Wacyi-Gelinta Isbeddelka Cimilada at 4:40 PM\nAbdulAziiz Hagi Bashiir Ismail\nWacyi-Gelinta Isbeddelka Cimilada\nWaa dhab in cimilada dunidu ay si xawi ah isu baddalayso... Ilaahayna nama dulmine; annaga ayaa is dulminayna!!!\nTAARIIKH KOOBAN / Isbeddelka Cimilada\nATMOSFEERKA DHULKA IYO ISBEDDELKA CIMILADA\nHawooyinka Greenhouse Gases\nWaa Maxay Cimilo?\nTamarta Mustaqbalka - Green Energy\nHawooyinka Greenhouse Gases-ka


Talo ku socota Midowga Musharrixiinta Xilka Madaxweynaha (Qormo xaladda taagan) | Goobjooge.net: Somali News, Somalia news Analysis.\nFarmajo iyo taagerayaashiisa marna ka tanaasuli maayaan inay awoodda dowladda u adeegsadaan si ka baxsan sharciga iyo inay fashiliyaan dadaalka loogu jiro qabashada doorasho xor iyo xalaal ah. Xilwareejinta qabanqaabada doorashada iyo amnigeeda ee Farmaajo ku wareejiyay RW Roble waxay markhaati u tahay in Farmaajo xaaran ku haystay xil uusan shaqo ku laheyn, waxaana cad inay tahay afka barkiisa waayo haddii ay daacad ka tahay wuxuu xilwareejinta raacin lahaa is casiladiisa si RW Roble u helo fursad uu ku qabanqaabiyo doorasho raalli laga wada yahay.\nWaxaa muhiim in Madaxda Midowga Musharrixiinta taageeraan, talada iyo go’aanka ku qaataan kacdoonka Ciidammada iyo Shacbiga, kana fogaadaan inay iska dhigaan dhexdeexaad iyo shaati cadayaal ku jira gorgortan darajo. Xaalka Soomaaliya wuxuu maraya in dastuurka kmg iyo Qarannimada Soomaaliya lagu difaacay xoog hubeysan.\nSidaa darted, iska hor imaadka socda ma ahan mid qabiil ama dagaal sokeeye, waa difaaca dowladnimada Soomaaliya ee saldhiggeedu yahay ilaalinta xuquuqda iyo xorriyada muwaadiniinta iyo dhawrista heshiiska doorashada muddeysan 4 sano kasta dib u dhac la’aan.\nNabadgelyada waxay ku xiran tahay diidmada iyo ishortaagga ku takrifalka awooddaha dowladda. Sidaa darted, Madaxda Midowga Musharrixiinta waa inaysan ku hadlin, kuna dhaqaaqin hadallo iyo tallaabooyin dhaawacaya, wiiqaya, niyad jebinaya midnimada mucaaradka ay ku mideysan yihiin dowlad goboleedyada Puntland, Jubbaland, Ciidammada difaaca dastuurka, iyo bulshada taagersan xaqa iyo dimoqradiyada.\nXog cusub May 18, 2021\nIyadoo ay socoto qabanqaabada Shirka wadatashiga ee Doorashooyinka oo uu madaxda Maamul Goboleedyada iyo G/banaadir isugu yeeray Ra'iisal wasaaraha xukuumadda xil gaarsiinta ayaa waxaa...\nBanaadir May 18, 2021\nMaxakamadda ciidamada Qalabka sida ayaa xukun ka soo saartay Kiiska culus ee Dilka Guddoomiyihii Degmada Hodon C/xakiin Dhegajuun oo ciidamo ka tirsan Booliska ku...\nMuddo kororsigiinii baas waa idin soo celiyey..!! (Khudbadiisa hal arrin halaga fiiriyo -Qormo Axmed Fiqi-)


crossorigin="anonymous"> crossorigin="anonymous"> Wax ka baro Fardaha | HimiloNetwork\nPosted by: Zakariya in Deegaankeenna December 7, 2016\t0 5,632 Views\nMuqdisho (Himilonews) – Farduhu waa gamaanka jaad kamid ah oo sida Dameerka aan loogu dow-gelin adeegsi joogto ah iyo rarasho. Muuqaalkiisa il-qabadka leh iyo awooddiisa xawaare ee uu 40-48km saacadiiba socon karo, ayaa Faraska ka dhigay inuu kusoo baxo bahda gamaan midka loogu majeersi badan yahay. Iyada oo mar laga eegayo xowligiisa iyo orodkiisa xawaaraha leh, Fardaha waxaa baryadii hore lagu gali jiray dagaallada – maantase doorkaas waxaa badalay in lagu galo tartamada siiba dunida Carabta meelo kamid ah oo tartamo loo qabto fardooleyda. Mar kalana, siiba waayadan danbe iyo marar qaar nolosha maanta, fardaha waxaa loo adeegsadaa in lagu galbiyo aroosyada iyo fantasiyada qaar. Tani waxay inta badan ka dhacdaa goballada qaar ee dalka.\nCimriga Fardaha wuxuu noolaan karaa inta u dhaxeysa 25-30 sanadood. Sidka uu caloosha ku sido ilmahana waxaa loo shin-tiriyaa 11-12 bilood ama hal sano. Culeyskiisuna waa culaab u dhaxeysa 380 kg iyo 1000kg. Halka dhirirkiisuna uu yahay 1.4 mitir ilaa 1.8 mitir.\nLabkiisa waxaa la yiraahdaa Faras. Halka tiisa dhedigta ahna lagu magacaabo Geenyo. Si lamid ah Dameerka ayaa dhaqashadiisa Insaanku bilaabay qarniyo iska daba dhow. Ci’da Fardaha waxaa loo yaqaan Danan. Dadka ku fogaaday fuullaanka iyo jara-barista iyo si guud dhaqashadiisa waxaa lagu magacaabaa Fardooley.\nCaadada ay kawada siman yihiin ka reer Gamaan ahaan waa inay sara-joog iyo sal-fadhiba ku hurdaan. Ku dhawaad saddax saacadood oo kala tagsan daqiiqado ahaan ayuu maalinkii hurdaa Farasku.\nSaandkii 2008, hey’adaha beeraha ee FAO ayaa sheegtay in Fardaha dunida ku nool ay gaarayaan 59- malyuun. Xog ururin laga sameeyey 73 dal sanadkii 2004, ayaa lagu ogaaday in Farasku uu yahay noolaha afaraad ee dadku jecleystaan inay hanti ahaan u helaan.\nDalkeenna, in kasta oo aan la heynin tiro koob sax ah oo lagu ogaado tirada fardaha ku nool, hadana dhaqashada Farduhu ma ahan sidii hore. Dadka oo nolosha magaalada la qabsaday awgeed iyo adeegsiga baabuurta ayaa loo aaneynayaa hoos u dhac kasta oo ku yimid Gamaanka siiba Fardaha.\nBaxdow waa faraska fardaha ugu dheereeya. Faraska aan la lahayn ee inta la fuulo lala cararo waxaa la yiraahdaa Kudaal. Dabada Gamaanka waxaa la yiraahdaa Qanaan. Jaadadka fardaha waxaa kamid ah Bullaale oo ah faras midabkiisu bullo yahay iyo Xamar. Faraska la dhufaano waxaa la yiraahdaa Senge. Qaababka loo fuulo Faraska waxaa kamid ah Leeddo-fuul iyo Beersaar.\nNeefka Gamaanka dhedigta ah marka ay kudaal u baahan tahay waxaa la yiraahdaa Beeddal.\nHal-ku-dhigyadii laga yiri Fardaha waxaa kamid ah;\nFaras in la fuulo mooyee, faalo kale maleh.\nFardo la isku hayo, layskuma faansho.\nFaras nimaan lahayn in la isku fuushan yahay buu moodaa.\nQore: Zakariya Xasan ‘Hiraal’.\nPrevious: Wax kabaro Dameerka\nNext: Wax ka baro Baqasha\nLa kulan: Ninka guri ka yeeshay diyaarad dhexdeeda muddo 15-sano ah\nNew Zealand badan oo qaadanaya diinta Islaamka.


News Archives - Baraawe NewsBaraawe News\nGo to...Products reviewCustom 404Contact us\nBaraawe News News-Art & Culture\nGo to...HomeBaraaweSawirada Baraaweالقرآن الكريمKhutbado - محاضرات عامة - رسائل رمضانية للجالية البراوية - خطب الجمعة - حياة الصحابة - السيرة النبويةSteenziSportVideo and AudioContact Random Article\nGuddoomiyaha Golaha Shacabka Soomaaliya oo ka hadlay xaalada magaalada Baydhabo\nHoggaamiyayaasha dalalka Itoobiya iyo Eritrea oo booqanaya Muqdisho ee Somaliya\nRa’iisul Wasaare Khayre Oo Guddoomiyay Shirarka Tubaha Amniga Iyo Siyaasadda Loo Dhanyahay\nQarax goor dhaw ka dhacay xaafadda Kaawo Godey ee magaalada Muqdisho Somaaliya\nSidee ayuu Mukhtaar ROOBOW uga badbaaday qaraxii lala damacsanaa?\nWasiirka Amniga iyo Maamulka Gobolka oo ka wada hadlay xoojinta Nabadgelyada Muqdisho\nCiidamo talyaani ah oo Muqdisho Qarax Lagu la eegtay Maanta\nBaarlamaanka Soomaaliya oo walaac ka muujiyay amniga Muqdisho iyo guud ahaan dalka Somaaliya\nGen Caanood oo beeniyay in uu hub iyo ciidan la goostay\nSedex qof oo ku dhimatay goob dhagaxa laga soo saaro oo ku taal Magaalada Kismaayo\nSedex qof oo ku dhimatay goob dhagaxa laga soo saaro\noo ku taal Magaalada Kismaayo\nGen. Caanood oo beeniyay\nin uu hub iyo ciidan la goostay\noo walaac ka muujiyay amniga Muqdisho iyo guud ahaan dalka Somaaliya\nWasiirka Amniga iyo Maamulka Gobolka Banadir\noo ka wada hadlay xoojinta Nabadgelyada Muqdisho\nSidee ayuu Mukhtaar ROOBOW\nuga badbaaday qaraxii lala damacsanaa?\nQarax goor dhaw ka dhacay xaafadda Kaawo Godey\nee magaalada Muqdisho Somaaliya\nHoggaamiyayaasha dalalka Itoobiya iyo Eritrea\noo booqanaya Muqdisho ee Somaliya\nDec 13, 2018\tLeave a comment\nGuddoomiyaha Golaha Shacabka Maxamed Mursal Sheekh Cabdiraxmaan oo aan codkiisa la maqal tan iyo intii ay soo ifbaxday xiisada siyaasadeed ka dhalatay mooshinka ayaa ku baaqay in la dajiyo xaalada magaalada Baydhabo.\nGuddoomiyaha ayaa ugu baaqay waxgaradka iyo odayaasha magaalada Baydhabo in ay ka fogaadaan wax kasta oo colaad horseedi kara, isaga oo ka digayy dagaal kale oo ka dhaca magaalada, leys kuna dayo in wax walba loo maro hab nabadeed iyo wada hadal.\n‘’Waxaa ugu baaqayaa odayaasha iyo waxgaradka magaalada Baydhabo in ay xaalada dajiyaan, laga fogaado dagaal dhaca iyo dhiig danbe oo daadda, wixii maanta ka dhacay magaalada iyo qabashada Mukhtaar Rooboow waxaa lagala xisaabtamayaa ciddii arintaa ka danbeysay’’ ayuu yiri guddoomiye Mursal.\nDhinaca mar uu soo hadal qaaday arinta mooshinka laga keenay madaxweynaha Soomaaliy Maxamed Cabdullaahi Farmaajo iyo kala qeybsanaanta Baarlamaanka ayuu sheegay in wax walba lagu xalin doono Golaha dhaxdiisa.\n‘’Xildhibaannada Golaha Shacabka waxaan is leeyhay waa dad doonaya in ay dhamaantood wax hagaajiyaan, ee ma’aha dad doonaya in ay wax qasaan, sidaa daraadeed wixii xal u baahan oo la xalin karo guud ahaan wey ka siman yihiin, marnaba uma arkayo in arin shaqo ku saabsan la siyaasadeeyo, waxaan leeyahay wax aan la xalin karin ma’aha’’ ayuu yiri guddoomiye Mursal.\nMar la weydiiyay in uu ka soo guuray xaruntii madaxtooyada oo uu deganaa iyo waxa ka jira in halkaa lagu go’doomiyay ayuu ku gaabsaday ‘’ Arrimahaasi waqtiggooda waa la soo dhaafay.. wax dhib ah oo hadda I hayaa ma jiro’’\nWuxuu meesha ka saaray in marnaba madaxweynaha iyo ra’iisal wasaaraha ka wada hadleen xiisada siyaasadeed ee taagan.\nDec 11, 2018\tLeave a comment\nBooqashadii ugu horreeysay oo wadajir ah ayaa lagu wadaa inay magaalada caasimadda ah ee Muqdisho ku tagaan hoggaamiyayaasha Itoobiya iyo Eritrea , sida laga soo xigtay ilo xogo-gaal ah oo ku dhow Villa Somalia.\nWarar horu-dhac ayaa sheegay inay Arbacada berri ah soo gaari doonan Muqdisho, ra’iisul wasaaraha Itoobiya Abiy Axmed iyo hoggaamiyaha Eritrea,Isaias Afwerki , wararka ayaa inta ku daraya in booqashadan ay daba socoto kulammadii saddex geesoodka ahaa ee madaxda dalalkan ay yeelanayeen bilihii la soo dhaafay.\nHoggaamiyayaasha oo u ku jira madaxweynaha Soomaaliya ayaa horay ugu shiray Itoobiya iyo Eritrea ,iyadoo shirkii u dambeeyay ee ka dhacay magaalada Gondor ee dalka Itoobiya lagu go’aamiyay in kan xiga lagu qabto magaalada Muqdisho ee caasimadda Soomaaliya.\nHoggaamiyayaasha saddexda dal ayaa kulammadii hore ka soo saaray inay ku heshiiyeen qodobbo ay ka mid yihiin iskaashi dhaqaale, siyaasadeed, dhaqan iyo amni.\nDowladda Soomaaliya ilaa hadda kama hadlin booqashada la filayo inay hoggaamiyayaasha ku soo gaaray caasimadda Muqdisho.\nBalse, booqashada hoggaamiyayaasha dalalka Itoobiya iyo Eritrea ee magaalada Muqdisho ayaa ku aadday xilli madaxweynaha Soomaaliya uu wajahayo culeys uga imaanaya Xildhibaannada Baarlamaanka, kuwaas oo qaarkood ka gudbiyay mooshin ay ku doonayaan in xilka looga qaado, wallow xoghayaha guud ee Baarlamaanka uu maanta baahiyay inuu burey mooshinka.\nDec 10, 2018\tLeave a comment\nRa’iisul wasaaraha xukuumadda fedraalka Soomaaliya, Xasan Cali Khayre, ayaa maanta guddoomiyay shirarka toddobaadlaha ah ee Tubta Amniga iyo Caddaalada iyo Tubta siyaasada loo dhanyahay.\nMaamulka gobalka Banaadir, Taliska Booliiska iyo wasaaradda amniga gudaha oo qayb ka ah tubta amniga iyo cadaaladda ayaa shirka tubta amniga iyo caddaaladda kusoo bandhigay siyaasadda dawladda ee la dagaalanka mukhaadaraadka oo aad looga dooday intii kulanku uu socday.\nSiyaasaddaan oo loo qorsheeyay in lagu xakameeyo dhibaatada uu mukhaadaraadka ku hayo bulshada Soomaaliyeed ayaa tubta amniga iyo caddaaladda loogu soo bandhigay si horumarin loogu sameeyo kadibna loogu gudbiyo golaha wasiirrada, ugu dambaynna looga soo saaro sharci saldhig u noqda hannaanka xakamaynta mukhaadaraadka.\nRa’iisul wasaare Khayre ayaa sidoo kale guddoomiyay shirka siyaasadda loo dhanyahay oo maanta looga hadlay astaynta awoodaha heerarka dawladda, samaynta siyaasadda horumarinta iyo tababarrada dawladaha hoose, dib-u-eegista sharciga dawladaha hoose iyo hindise sharciyadeedka xiriirka heerarka dawladaha.\nShirarka Tubaha ee toddobaadlaha ah ayaa diiradda lagu saaraa Hal-beegyada iyo qaybaha shaqo ee hor-tebinta u leh dhammaan hay’adaha iyo wasaaraha qaybta ka tubaha.\nNov 26, 2018\tLeave a comment\nQaraxan oo ahaa mid loo adeegsaday gaari walxaha qarxa laga soo buuxiyay ayaa ka dhacay xaafadda Kaawo Godey degmaada Wadajir ee magaalada Muqdisho\nWararka ayaa sheegaya in qaraxa uu ka dhacay goob Suuq Qaadka lagu iibiyo ah, islamarkaana laga raro gaadiidka oo ay xiligaa ku sunaayeen dadweyne aad u faro badan.\nGoobjoogayaal ayaa sheegaya in gaari wadada la dhigay uu qarxay abaarihii duhurkii, waxaana laga cabsi qabaa in khasaare kala duwan uu dhaliyay.\nWararka ayaa intaa ku daraya in gaadiidka gurmadka degdega ay goobta gaareen, sidoo kale waxaa goobta qaraxa ka dhacay tagay ciidamo ka tirsan kuwa Amniga.\nSi rasmi ah looma oga khasaaraha ka dhashay qaraxa oo ahaa mid si xooggan looga maqlay qeybo ka mid ah magaalada Muqdisho.\nQaraxan ayaa imanaya xili magaalada Gaalkacyo subaxnimadii hore ee saakay ay ka dhaceen Qaraxyo culus oo ay ku dhinteen dad ka badan 20 ruux.\nOct 14, 2018\tLeave a comment\nBaydhabo (BaravaNews) – Warar dheeraad ah ayaa kasoo baxaya qaraxyadii mataanaha ahaa ee casar liiqii shalay galab ka dhacay bartamaha magaalada Baydhaba ee xarunta gobolk Baay, halkaasi oo olole doorasho ay ka socdaan.\nQaraxyada oo ay sheegatay kooxda Al-Shabaab ayaa la xaqiijiyey inay ku dhinteen 17 qof, ayada oo 50 kalena ay ku dhaawacmeen. Dadka dhintay badankood ayaa ah dad shacab ah, oo ku sugnaa goobihii la qarxiyey.\nXog gaar ah oo ay heshay Caasimada Online ayaa sheegeysa in mid ka mid ah qaraxyada oo ka dhacay maqaayadda Badar loola dan lahaa Mukhtaar Roobow Abu Mansuur oo ka mid ah musharaxiinta madaxweynaha maamulka Koonfur Galbeed.\nRoobow ayaa degan hotelka Guuraaw ama Bayern Munich ee Baydhaba, waxaana hotel uu aad ugu dhow-yahay maqaayadda qaraxa uu ka dhacay. Ammaanka hotelka iyo meelaha ku dhow ayaa aad loo adkeeyey, waxaana la sheegay in qofka is-qarxiyey ay joojiyeen ciidamo inta uusan gaarin hotelka kadibna is-qarxiyey.\nRoobow oo horey uga tirsanaa kooxda Al-Shabaab ayaa markii uu is-sharxay waxa ay Al-Shabaab ku tilmaameen inuu yahay “murtad diinta ka baxay”\nKooxda Al-Shabaab oo sheegatay mas’uuliyadda qaraxyada waxay tiri in hotelka Bilan uu leeyahay wasiirkii hore ee maaliyadda Soomaaliya Maxamed Aadan Fargeeti, waxaana macquul ah in labada weerar lagu kala beegsanayey Roobow iyo Fargeeti.\nOct 5, 2018\tLeave a comment\nWasiirka Amniga ee Xukuumadda Soomaaliya iyo madaxda Maamulka Gobolka Banaadir ayaa maanta kulan la qaatay Guddoomiyeyaasha 17-ka degmo ee Gobolka, Taliyeyaasha ciidanka booliska iyo Guddiga abaabulka wacyigelinta Qaran, kaasi oo looga hadlay xoojinta amniga caasimadda.\nKulanka ayaa intii uu socday waxaa goobta lagu soo bandhigay 3,000 saddex kun oo askari, kuwaasi oo loogu talagalay inay ka shaqeeyaan Nabadgelyada Degmooyinka, isla markaana lagu soo kordhiyay Degmooyinka, si ay u xaqiijiyaan amniga caasimadda.\nGuddoomiye Ku-xigeenka amniga iyo siyaasadda ee Maamulka Gobolka Banaadir Mudane Maxamed Cabdullaahi Tuulax ayaa sheegay in wadashaqeyn la’aanta ay tahay tan ugu badan ee dhibaatada ka soo gaarto shacabka, isla markaana aan loo dulqaadan doonin in markale ay dhacdo wada shaqeyn la’aan dhex marta Maamulada degmooyinka iyo taliyeesha saldhigyada booliska.\nGuddoomiyaha Gobolka Banaadir ahna duqa Muqdisho Mudane Cabdiraxmaan Cumar Cismaan (Eng, Yariisow) ayaa kula dar daarmay Guddoomiyeyaasha Degmooyinka iyo taliyeyaasha saldhigyada booliska inay xoojiyaan la shaqeynta Guddoomiyeyaasha Waaxyaha ilaa iyo heer tabeelle ee Degmooyinka, si loo xaqiijiyo amniga caasimadda.\nWasiirka Amniga ee Xumuumadda Soomaaliya Mudane Maxamed Abuukar Isloow Ducaale ayaa sheegay in mas’uul kasto lagula xisaabta tami doona shaqadiisa ee dhanka ammaanka magaalada, isla markaana aan cidna lagala gorgortami doonin sugidda Nabadgelyada.\nOct 1, 2018\tLeave a comment\nSep 17, 2018\tLeave a comment\nGolaha wakiilada Soomaaliya oo maanta yeeshay kulanka labaad ee kalfadhiga afaraad ayaa dood kulul ka yeeshay xaaladda amniga magaalada Muqdisho iyo guud ahaan tan dalka.\nKulanka oo ay ka goob-joog ahaayeen 168-Xildhibaan waxa shir guddoominayay guddoomiyaha Golaha Shacabka ,Maxamed Mursal Sheekh Cabdiraxmaan, oo ay hareer fadhiyeen guddoomiye ku-xigeennada koowaad iyo labaad.\nSidoo kale, waxaa kulanka ku sugnaa wasiirka amniga qaranka ,Maxamed Abuukar Islow oo gudanayay waajibaadkiisa xildhibaanimo, waxaana dhagihiisa ku dhacayay eedeymaha ay xildhibaannada u jeediyeen xukuumadda.\nHadalka jeedinta xildhibaannada ayaa inta badan waxaa ay ku soo bandhigeen sida aysan ugu kalsooneyn amniga Muqdisho,iyagoo xata sheegay inay ka cabsadaan ciidammada amniga.\n“Amniga dalka faraha ayuu ka baxay, ra’iisul wasaaraha waxa uu ka dhammaan la’yahay handadaad uu ku hayo madaxda maamul gobolleedyada waana ku hungownay kalsoonidii aan siinay, Dawladda waxa ay ku soo aruurtay wax qabadkeedu Facebook iyo Twiter. Fadlan Raysalwasaare is casil waad fashilantay, handadaad dad laguna xukumo.” ayuu yiri Xildhibaan Maxamed Ganey.\nGuddoomiyaha Baarlamaanka,Maxamed Mursal ayaa markii ay dhammaatey dooda xildhibaannada, wuxuu sheegay in kulanka berri lugu sii amba-qaadayo ka doodista amniga ,marka oo ay hadal jeedin doonan xildhibaannada aan maanta qeybta ka ahayn hadal jeedinta.\nAug 19, 2018\tLeave a comment\nAbaanduulihii ciidamada xoogga dalka Soomaaliyeed Jen Cabdullaahi Cali Caanood oo uu dhawaan madaxweyne Farmaajo xilkii ka qaaday ayaa waxba kama jiraan ku tilmaamay warar soo baxay oo sheegaya in uu la goostay gadiid dagaal iyo ciidan.\nWuxuu sheegay in hadda isaga iyo ciidamo ka tirsan xoogga dalka Soomaaliyeed howlgal ka wadaan qeybo ka mid ah gobolka Shabeelllaha dhexe, gaar ahaan wuxuu intaa ku daray in dagaal uu ku dhaxmaray ciidamada uu hogaaminayo iyo Al-shabaab degmada Marka ee xarunta u ah gobolka Shabeellaha Hoose.\nMar wax laga weydiiyay wax ka jira in uu ka carooday xil ka qaadistii uu dhawaan ku sameeyay madaxweyne Farmaajo ayuu yiri ‘’ “waxaasi waxba kama jiraan, waa wixii Soomaali ku hoogtay oo ku ba’day, ilaahna naguma jirrabo”, hadalkaas oo uu ula jeeday inuusan diyaar u ahayn dagaal jabhadayn ah.\nJen Caanood ayaa intaa ku daray in uu xilka ku wareejin doonto taliyaha cusub marka uu soo dhamaado howlgalka uu hadda u joogo gobolka Shabeellaha hoose.\nWarka ku saabsan in Abaanduuluhu la goostay gadiid dagaal iyo ciidamo ayaa soo baxay kadib markii laga war-helay in isago ku dhawaad 40 gadiidka dagaalka ah oo Al-shabaab ay jidgooyo u dhigteen deegaan aan wax badan ka fogeyn degmada Shalanbood ee gobolka Shabeellaha dhexe.\nAug 12, 2018\tLeave a comment\nGoobtan oo loo yaqaan Dhagax-jabinta, dhanka waqooyina kaga beegan Kismaayo ayaa waxaa maanta ku dhintay ilaa sedex kamid ah shaqaale halkaasi dhagax ka soo saarayay kadib markii ay kusoo duntay buur dhagax ah.\nBuurahan laga qodo dhagaxa loo isticmaalo dhisamayaasha magaalada Kismaayo ayaa marka aad booqato waxaad arkeeysaa buuro waaweyn oo ay hoos ka qodeen shaqaale dhagax kala soo baxaya, kuwaasoo aad dareemeeyso qatar in ay ku shaqeeyaan.\nMasuuliyiin ka tirsan dowlad goboleedka Jubbaland ayaa gaaray goobta, waxaana soconaya dadaallo lagu soo saarayo dadka ay buurtu kusoo duntay.\nQaar kamid ah shaqaalaha oo ay warbaahintu weeydiisay waxa ku kalifaya in qatartan ay ku shaqeeyaan ayay sheegeen in ay ka biishaan qoysaskooda, islamarkaana aysan heysan shaqo tan u dhaanta, ayagoo xusay in la heli karo qalab casri ah oo dhagaxa lagu soo saaro balse aysan awoodin.\nHoraantii bishii Jannaayo ee sanaddii 2014 ayay ahayd markii buur laga qodo carro Kaawada oo aah ka fogeyn halka uu shilku ka dhacay ay kusoo duntay shaqaale ka shaqeynayay, halkaa oo ay ku dhinteen ilaa 7 qof.\nWararka Maanta ee BBC Somali\nPatrice Evra oo ka walaacsan 'xadgudubkii cunsurinimada' ee lagu sameeyay Raheem Sterling Dec 10, 2018\nDaaficii hore ee kooxda Manchester United Patrice Evra ayaa wax layaab leh ku tilmaamay tacaddi cunsurinimo ah oo la sheegay in dhawaan loo geystay weeraryahanka Manchester City Raheem Sterling\nLuka Modric oo ku guulaystay abaalmarinta kubbada cagta ee Ballon d'Or Dec 4, 2018\nLuka Modric oo khadka dhexe uga dheela kooxda Real Madrid iyo qarankiisa Croatia ayaa ku guulaystay abaalmarinta qaaliga ah ee kubbadda ee Ballon d'Or 2018.\nTababaraha Arsenal Unai Emery oo lagu ammaanay in uusan ka cabsan ciyaartoyda Nov 27, 2018\nTababaraha Arsenal Unai Emery ayaa lagu ammaanay in uusan ka cabsanin in uu kursiga kaydka galiyo ciyaartoydiisa.\nRiix Sawirkan ka akhriso taariikhda shuyuukhda\nGuddoomiyaha Golaha Shacabka Soomaaliya oo ka hadlay xaalada magaalada Baydhabo Dec 13, 2018\nHoggaamiyayaasha dalalka Itoobiya iyo Eritrea oo booqanaya Muqdisho ee Somaliya Dec 11, 2018\nRa’iisul Wasaare Khayre Oo Guddoomiyay Shirarka Tubaha Amniga Iyo Siyaasadda Loo Dhanyahay Dec 10, 2018


SAMOTALIS: Gen. Shaqalle Oo Ka Hadlay Gaadiid Tikniko Ah Iyo Maxaabiis Ay Ka Qabsadeen Maleshiyadka Khaatumo\nGen. Shaqalle Oo Ka Hadlay Gaadiid Tikniko Ah Iyo Maxaabiis Ay Ka Qabsadeen Maleshiyadka Khaatumo\nHargeysa(GEESKA)-Ciidanka Qaranka ee Jiida Xudun ayaa shalay dhirbaaxo kulul kaga jawaabay weerar ay soo qaadeen maleeshiyaadka nabad diidka ah ee Khaatumo, waxaana Ciidanka qaranku eryadeen masaafo dhan 40 KM.\nSidoo kale, waxa Ciidanka Qaranku ay ka furteen maleeshiyadaasi Laba Baabuur oo Tikniko ah iyo hal Baabuur oo xamuul ah, sida uu daboolka ka qaaday Taliyaha Ciidanka qaranka Somaliland Gen. Ismaaciil Maxamed Cismaan (Shaqalle) oo war-bixin qoraal ah ka soo saaray dagaalkaasi.\nTaliyuhu waxa uu sheegay in ciidanka qaranka ee Jiida Xudun ee gobolka Sool ay kooxdii dagaalka soo qaaday gacanta kaga dhigeen 10 maxbuus.\nGen. Ismaaciil Shaqalle waxa uu sheegay in dagaalkaasi ciidanka qaranka ay kaga dhaawacmeen laba askari.\n"Maanta [shalay] saacaddu markii ay ahayd 1:45 maalinimo, waxa maleeshiyaadka nabad diidka ah ee isku magacaaba Khaatumo ay weerar gar-darro ah ku soo qaadeen Ciidanka qaranka ee Jiidda Xudun, waxaanay dagaalkaasi kala kulmeen jab iyo halaag. Waxaana la eryaday masaafo dhan 40 KM,"ayuu Taliyaha Ciidanka qaranku yidhi warbixintiisa.\nWaxaanu intaasi ku daray "Ciidanka qaranku waxay ka qabsadeen maleeshiyaddaas nabad-diidka ah laba Baabuur oo nooca Tiknikadda ah, hal baabuur oo Xamuul ah. Waxaana laga qabtay 10 Maxbuus."\nTaliyuhu waxa uu sheegay in dagaalkaasi ay kaga dhaawacmeen laba askari oo ka tirsan ciidanka qaranka. Waxaanu ammaan balaadhan u jeediyay ciidammadda qaranka ee geesiyiinta ah oo mar walba adhaxda ka jabiya kooxaha nabad diidka ah ee soo weerara.


Soomaliland oo waxba kama jiraan kutilmantay warar laga baahiyay | Dayniiile.com-Latest news from around the world\nHome Worldnews Soomaliland oo waxba kama jiraan kutilmantay warar laga baahiyay\nShalay Wargeyska Capitalethiopia ee kasoo baxa Magaalada Addis Ababa waxaa uu qorey in dowladda Itoobiya hakisay saamigii Dekedda Berbera, oo ahaa 19%, hayeeshee waxaa Warkaasi beenisey Soomaaliland.\nWasiirka Wasaradda Arrimaha dibadda Somaliland Yaasiin Xaaji Maxamuud Faratoon ayaa sheegay in Warkaas uu qoray Wargeysa aan waxba ka jirin,isla markaana Itoobiya aysan hakin saamigii ay ku laheyd Dekedda Magaalada Berbera.\nWaxaa uu sheegay Wasiirka in Warka uu qorey Wargeyska uu yahay mid ujeedo gaar ah laga leeyahay,isla markaana uusan jirin war rasmi ah oo kasoo baxay mas’uuliyiinta Dowladda Itoobiya lana xiriireen Madaxda dalkaas.\nIsaga oo la hadlayay Tv-yada ka howlgalla deegaannada Soomaaliland ayuu Wasiirka sheegay in dhamaan heshiiskii ku saabsanaa horumarinta heshiiskii dekadda Berbera oo ay horay ula galeen Dowladda Itoobiya.\nDowlaha Itoobiya iyo Imaaraadka ayaa heshiis ku saabsan maalgashiga waxaa ay Soomaaliland kula galeen Soomaaliland,waxaana ay saamiyada ay u kala lahaayeen Imaaraadka 51%, Itoobiya 19%, halka Soomaaliland ku leedahay 31%.


Students can get meals at these school sites, Tuesday, March 17- 27, 10 a.m. - 2 p.m. Click on the map for a closer view.\nDugsiyada Dadweynaha ee Minneapolis ayaa waxay siin doona ardayda cunno inta ay iskuulada u xiran yihiin cudurka fayraska ee loo yaqaano COVID-19. Cunnooyinkan waxaa loogu talagalay in loogu beddelo ardayda adeegyada cuntada ay ardaydu sida caadiga ah u heli jireen markii ay dugsigooda joogeen.\nCuntooyinkaan ayaa lagu siin doonaa ardayda dhowr meelood oo dugsi oo ku yaal magaalada oo dhan ka mid ah (eeg liiska hoose).Cuntada waxaa laga bixin doonaa dusha basaska ee iskuulka ay ardaydu dhigteen baarkinadooda; Dhismooyinka iskuuladu way xirnaan doonaan waqtiyadaas.\nAdeegyada cunno qaadashada waxay billaaban doontaa Maalinta Talaadada, Bisha Maarso 17eeda waxayna sii socon doontaa ilaa iyo maalinta Isniinta iyo Jimcaha saacadu markey tahay 10-ka ilaa 2-da duhurkii iyadoo iskuulada ay u xiran yihiin fayraska COVID-19.\n1. Ma jiraan wax kharash ah oo iiga baxaaya cuntadaan?\nWax kharash ah oo ku baxa adeeggan cunnada ma jiri doono.\n2. Ma qaadan karaa wax ka badan hal qado haddii aan carruur badan ku haysto guriga?\nAyadoo la raacayo qawaaniinta federaalka, carruurtu waa inay joogaan oo ay helaan cunno.\n3. Si aan u helo cuntada miyaan u baahanahay in aan caddeeyo in cunugaygu yahay MPS arday?\nWax aqoonsi ama waraaqo looma baahna. Cunnooyin ayaa heli kara cunug kasta oo degan magaalada Minneapolis, oo ay ku jiraan kuwa dhigta dugsiyada gaarka loo leeyahay iyo iskuulada kale.\n4. Miyaan u qaadi karaa cuntada dadka waaweyn ee qoyskayga mise cuntadaan waxaa loogu talo galay ardayda oo kaliya?\nMaya, cuntooyinka waxaa loogu talagalay carruurta da'da iskuulka iyo dhalinyarada 18 sano iyo ka yar. (Cov menyuam txhais tias tus neeg muaj 18 xyoo thiab qis dua thiab tus neeg 18 xyoo rov saum uas qhia tau tias yeej ntxim tau txais kev kawm ntawv pabcuam los ntawm lub Minnesota Department of Education.)\n5. Miyaan kala dooran karaa cunnooyinka?\nMaya, laakiin laba cunto oo qabow ayaa la siin doonaa qof kasta oo jira da'da 18 jir ah ama kayar.\n6. Cunnooyinkaan ma heli doonaan inta lagu jiro doboyaaqada todobaadka?\nMaya, ugu yaraan ma aha marka hore, laakiin MPS waxay fiirineysaa sida barnaamijka cuntada loo ballaarin karo dhammaadka usbuuca, toddobaadyada waxayna cusboonaysiin doontaa qoysaska marka tan la go'aamiyo. Si kastaba ha noqotee, xirmooyin cunto oo dheeraad ah ayaa la bixin doonaa iyada oo lala kaashanayo Sheekada Sheridan The Sheridan Story ee lagu bixin doono goobaha cuntada lagu qaybiyo.\n7. Halkeen ka heli karaa macluumaad nafaqo oo ku saabsan cuntooyinkan?\nFadlan booqo websaydhka Culinary and Wellness Services website wixii faahfaahin ah iyo macluumaad dheeraad ah.\n8. Maxay yihiin ilaha kale ee cunnada ee jira?\nMagaalada Minneapolis waxay leedahay khariidad food shelf locations oo ku saabsan goobaha cuntada lagu diyaariyo ee magaalada oo dhan.\nGoobaha Cuntada lagu Qaybinaayo\nGoobaha hoos ku taxan ayaa qadada lagu qaybinaaya magaalada oo dhan.


Ogaden News Agency (ONA) – R/Wasaaraha Itobiya wareysigii ay Al-Jazeera la yeelatay maxaa laga fahmay\nR/Wasaaraha Itobiya wareysigii ay Al-Jazeera la yeelatay maxaa laga fahmay\nPosted by ONA Admin\t/ December 9, 2012\nArimaha sida aadka u taageera qofka siyaasiga marka uu saxaafadda la hadlayo waa kalsoonida uu ku qabo naftiisa iyo umadda uu matalo. Wareysigii ay Jazeera la yeelatay R/wasaaraha cusub ee Itobiya Mr Hailemariam Desalegn waxaa ka muuqatay inuu ahaa shaqsi ay ka maqantahay kalsooni oo si aad ah isu ilaalinayay gaar ahaan markuu ka jawaabayay su’aalaha ku saabsanaa wadahadalkii dhex maray Itobiya iyo ONLF. Jawaabihiisa qaarkoodna waxaabad is-odhanaysay wuxuu ku hadlayay ereyo loo soo qoray oo ka tarjumaya diidmadii wafdiga ONLF uu diiday in shuruud looga dhigo wadahadalka nabadeed ogolaanshaha dastuurka. Wuxuu isku mid ka dhigay R/wasaaraha Itobiya ogolaanshaha dastuurka iyo Itobiyanimada. Mana odhan karno aqoon la’aan ayay ka ahayd ee waxay ka ahayd un kalsooni darro iyo inuusan ka horimaanin Janankii wadahadalka doonayay inuusan sii soconin ee shuruudaa ku xidhay.\nDastuur waa qodobo muujinaya habka xukunka iyo siyaabaha ay xukuumada u adeegsanyso awoodeeda (The constitution of a nation is the set of rules that govern how a government can exercise public power.). Dalal leh dastuur qoran iyo kuwa aan lahaynba way jiraan. Hasa ahatee inuu qof muwaadin ah ogolaado dastuurka dawladiisa shardi ma’aha, waxaana dhacda marka aftida loo qaadayo inay diidaan malaayiin muwaadiniin ah. Waqtigan xaadirka ah dastuurka Itobiya ee EPRDF ay qortay waxaan ogolayn qawmiyada badan oo ka mid ah shacabka Itobiya. Hadaba malaayiinta aan ogolaanin dastuurka markii aftida loo qaadayay iyo kuwa hadda aan ogolayn miyaa laga qaadi muwaadinimada? Waa wax lagu qoslo qof aqoon leh oo siyaasi ah inuu arimahaa ku hadlo. Waxaana u cadaatay wariyadii Jazeera ee R/Wasaaraha Itobiya uu horfadhiyay inuusan ahayn siyaasi fikir madaxbanaan kaga jawaabaya su’aalaheeda. Gaar ahaan habkuu kaga jawaabbayay dhowrkii su’aalood ee ku saabsanaa Wadadalkii Itobiya iyo ONLF ay ku yeesheen Nairobi oo hadalo ka horimanaya caqliga qofkii xataa aan la soconin arimaha dhabta ah ee ka jira Ogadenya iyo Itobiya.\nWaxaa ka mid ahaa jawaabihiisa inay ONLF dhowr garab u kala jabtay oo qaar ay la socdaan Itobiya oo shacabka dhexdiisa uu dagaal ka socdo. Haddii la weydiiyo su’aasha ah ONLF ma waxay kala jabtay oy dhexdooda ka dagaalameen wadahadalkii ka dib? Hadaad ogaydeen xaqiiqada ah inay kala jaban yihiin, oo dagaal dhexdooda ka socdo oo shacabka uu la dagaalamayo, maxaad ula furteen Wadahadalka oo waliba uu ahaa heshiisku in lagu soo afjaro dagaalka raagay ee ka socda Ogadenya.\nXaqiiqada dhabta ah waxaa weeye, Itobiya siyaasad iyo caqli ma hogaamiyo. Itobiya waxaa xukuma oo ka taliya kana talin jiray jenenada ciidanka wata ee shacbka gumaada. Maadaama uu Meles Zanawi soo ahaa dagaalyahanadii TPLF jenenada TPLF ee xukunka Itobiya gacanta ku haya way ogolaayeen taladiisa, hasa ahaatee R/W Hailemariam Desalegn ee sida ku-meel gaadhka ah loogu dhiibay xukunka wuxuu agtooda ka yahay miskiin aan yeelan karin awood dhaafsan intay u ogolaadaan.


Iska horimaad caawa ka dhacay magaalada Muqdisho iyo Taliska Booliska oo ka hadlay – Somali Top News\nKoox katirsan Al shabaab oo weerar ku qaaday ciidan katirsan dowladda\nNin Oday ah oo katirsanaa Al shabaab oo xukun adag lagu riday\nIska horimaad caawa ka dhacay magaalada Muqdisho iyo Taliska Booliska oo ka hadlay\nTaliye ku xigeenka ciidamada Booliska Soomaaliyeed General Zakiya Xuseen ayaa ka hadashay iskahorimaad hubeysan oo caawa ka dhacay degmada Xamar Weyne ee magaalada Muqdisho.\nIska hor imaadkan ayaa waxaa uu dhex maray ciidamo booliis ah iyo ciidama kale oo hubeysan waxaana uu sababay khasaaro isugu jira dhimasho iyo dhaawac soo gaaray dad rayid ah oo Suuqa Xamar weyne u tagay dukaameysi.\nTaliye ku xigeenka booliiska Soomaaliya Jen Zakiya Xuseen ayaa sheegtay in iska hor imaadka uu dhax maray ciidamo booliis ah iyo kooxo burcad ah oo doonayay in ay dhac u geestaan dadka dukameysiga u tagay Suuqa Xamar Weyne.\nZakiya ayaa sheegtay in isku dhaca uu ku dhintay hal qof oo rayid ah halka ay ku dhaawacmeen 3-qof oo kale, waxa ayna xustay in ay qabteen ciidamada booliiska saddex ruux oo ay ku tilmaantay inay ahaayeen burcad kuwaasoo mid kamid ah ku dhaawacmay iska horimaadka.\nMagaalada Muqdisho ayaa waxaa mararka qaar waxaa ka dhaca iskahorimaadyo dhex mara ciidamo ka wada tirsan dowlada iyadoo dagaaladaana ay waxyeelo ka soo gaarta dad rayid ah.\n← AU troops arrest 2 al-Shabab terrorists in southern Somalia\nSomali President holds talks with Ethiopian PM Dr Abiy →\nMaxaa ka qaldan siyaasadda Arrimaha Dibadda Soomaaliya, xageyna u socotaa?\nFarmaajo oo been ka sheegay arrimaha doorashooyinka oo laga caqbsi qabo inuu waqti kororsi sameeyo\nFashilka dowladda Soomaaliya ka heysta dhanka amniga oo sii kordhay\nMarch 2, 2019 Somali Top News 0


Juxa: safarkeyga waxaa uu gogol xaar u yahay booqasho la filayo in Farmaajo ku yimaado Puntland - Get Latest News From Horn of Africa\nJuxa: safarkeyga waxaa uu gogol xaar u yahay booqasho la filayo in Farmaajo ku yimaado Puntland\nBy axadle On Jul 3, 2017 Last updated Apr 2, 2019\nMogadishu(AxadleTM)— Madaxweynaha Soomaaliya Maxamed C/llaahi Farmaajo ayaa lagu wadaa inuu maalmaha soo socda safar ku tago magaalada Garowe ee xarunta maamul goboleedka Puntland iyo deegaanada kale ee maamulkaas hoos-yimaada, iyadoo booqashadan qeyb ka tahay safaro uu ku kala bixinayo xarumaha maamul goboleedyada.\nWafdi uu hoggaaminayo Wasiirka Arrimaha Gudaha, Federaalka iyo dib u heshiisiinta Cabdi Faarax Juxa ayaa safar ku maraya deegaanada Puntland, isagoo sheegay in safarkiisa uu gogol xaar u yahay booqasho la filayo in Madaxweynaha uu maalmaha soo socda ku tago.\nWasiir Juxa ayaa shalay gaaray magaalada Boosaaso, halkaasoo si weyn loogu soo dhoweeyay, waxaa uu horay u soo maray Gaalkacyo, Garowe, Qardho iyo deegaanada kale ee Puntland ka tirsan.\n“Safarkeyga wuxuu horu dhac u yahay booqasho uu Madaxweynaha dowladda Federaalka Maxamed C/llaahi Farmaajo uu ku imaan doono deegaanada Puntland, haddii alle idmo, waxaan idinka codsanayaa inaad u diyaar garowdaan soo dhoweynta Madaxweynaha”ayuu yiri Wasiir Juxa.\nWaxaa uu sheegay in Madaxweyne Farmaajo iyo wafdigiisa ay safar dhulka ah ku mari doonaan deegaanada Puntland, si ay ugu kuur galaan xaalada nabadgelyo ee deegaanada ka jirta.\nMadaxweyne Farmaajo ayaa horay booqasho ugu tagay xarumaha maamul goboleedyada Koofur Galbeed, Galmudug iyo Jubbaland, iyadoo safarkii ugu dambeeyay uu ku tagay magaalada Kismaayo, halkaasoo habeen uu ku hoyday.\nSafarka Madaxweyne Farmaajo ku tagayo Puntland ayaa noqonaya tii u horeysay, tan iyo markii xilka Madaxweynaha loo doortay, iyadoo safarkan ku soo aadayo, iyadoo Madaxweynuhu dhowaan shaaca ka qaaday inay Puntland ka gacan siin doonaan dagaalka ka dhanka ah Al-Shabaab.


Doorashadiisa Bale & Inuu kursiga keydka dhigay Benzema, siduu ahaa safka Asensio uu ku ciyaaray ciyaar-gacameedka FIFA 20? – Gool FM\n(Madrid) 23 Mar 2020. Weeraryahanka Real Madrid ee Marco Asensio ayaa xoogaa kooban ka beddelay safka joogtada ah ee kooxdiisa, isagoo ku ciyaarayay tartanka ciyaar-gacmeedka ee Ibai Llanos’ LaLiga Santander Challenge tournament.\nAsensio ayaa ku matalayay tartanka ciyaar-gacmeedka ee FIFA 20 kooxda Los Blancos, isagoo garaacay Granada laacibkeeda Jose Antonio Martinez si uu ugu soo gudbo wareegga siddeed-dhammaadka.\nLaacibka reer Spain ayaa gool ku dhaliyay magaciisa iyo Eden Hazard guushii uu ku gaaray 2-0, isagoo doortay inuu Karim Benzema kursiga keydka dhigo.\nSafka Real Madrid ee uu kusoo billaabay Asensio ciyaar-gacmeedka uu ciyaarayay ayaa ahaa sidan: Thibaut Courtois; Dani Carvajal, Raphael Varane, Sergio Ramos, Ferland Mendy; Casemiro, Toni Kroos, Luka Modric; Marco Asensio, Eden Hazard iyo Gareth Bale.\nWaxaa xiiso gaar ah leh in Mendy uu doorbiday isagoo heysta Marcelo, halka Hazard iyo Bale uu weerarka ka dhigay, isagoo dafiray Benzema.\nCiyaartoyda ka ciyaarta horyaalka La Liga ayaa kooxahooda ku matalaya tartan ciyaar-gacmeed ah oo ay kooxaha horyaalkaas ka ciyaara ay ku tartamayaan inta uu xanniban yahay horyaalkooda.\nSafkii ugu qaalisanaa sanadkii 2006 oo la shaaciyey… (Ronaldinho oo hoggaaminaya iyo Chelsea oo afar laacib ku leh!)


WASIIR BEYLE DALKA HA LAGA QABTO | Wardoon Wardoon.net - Somali News\nWASIIR BEYLE DALKA HA LAGA QABTO\nTallaabooyinka uu qaadayo Wasiir Beyle ee ku saabsan canshuuraha waa kuwo ow ugu tala galay laba arrimood: midda hore in magaalada Xamar ay ka qaxaan wixi ganacsato beedacad keeni lahaa iyo in dadka ku nool magaalada ay iibsan waayaan cuntada daruuriga ah sicir barar awgiis. Siyaasadda dhaqaale uu Beyle wato ma ahan mid ay wax ka ogyihiin labada qof ee dalka ugu sareysa oo ah Madaxweyne Farmaajo iyo R/wasaare Kheyre oon waxba kala socon waxa uu sameynaayo Wasiir Beyle oo ah canshuur xad-dhaaf ah oo cid bixin kartaa aysan jirin. WAANA SABABTA DEKEDA XAMAR U XIRAN TAHAY SAGAAL MAALMOOD SABAB LA’AAN.\nR/Wasaare Kheyre oo isku dayay inuu arrinta xalliyo waxaa horjoogsaday Beyle oo yiri lacagta waa inaan ka qadnaa wax kasta oo dhaca. Tani waxay tilmaam cad u tahay in dalkaan aysan ka jirin siyaasad maamul balse ay tahay KU-TAKRI-FAL AWOOD ( absolute abuse of power) oo u gaara Wasiir Beyle!!!\nCanshuurta uu soo rogay waxay ka badan tahay qiimaha lagu soo iibiyay badeeca dalka la keenay, taasina waxay horseedi doontaa in ganacsatada ay u guuraan meelo ka baxsan Xamar oo noqotay bahalo galeen Beyle ku galgashay oo danahiisa ka fushada…cid daba gasha ama radisa AMA IS-WEYDIISA in canshuuraha uu soo rogay ay yihiin kuwo macquul ah oo dal Somaliya oo kale ah lagu dabaqi karo!!!\nWasiir Beyle ma loo sheegay meesha uu ku nool yahay inay tahay tuulo ka mida Somaliya oo la yiraahdo Xamar. Tirada ku nool Xamar waxaa lagu qiyasay inay yihiin seddax malyan oo ruux…laba malyan oo ka mid ahna aysan heli karin quutul yowmka daruuriga u ah nolosha…laakin Wasiir Beyle oo weli ku nool noloshi New York wuxuu soo rogay canshuur laga qaado qofki koob shaaha caba oo laga rabo inuu bixiyo rubac doolar canshuur ah oo lagu kordhiyo qiimaha koobka shaaha!!!\nWasiir Beylöe wuxuu rabaa inay dadka ganacsiga yar-yar ku heysta magaalada Muqdisho ay bixiyaan canshuur loo kaashado deynta lagu leeyahay dalka taasoo horseedi doonta, sida uu qabo Beyle, in nagala cafiyo balaayiin doolar oo dowladda Somaliya laga rabo. Deynta yaa gudaaya yaase laga cafinaa ma dadka Xamar ku nool bes ayaa wakiil ka ah dalka oo dhan mase waa canshuur loo adeegsanaayo ujeedooyin aan weli lagu dhawaaqin.\nMashaariicda uu Madaxweyne Farmaajo soo ballanqaaday inuu ka fulinaayo gobollada Puntland & Galmudug uu maal- gelin doono isagoo adeegsanaya canshuurta ay bixiyaan dadka Xamar deggan. Dowladda dadka meeshaan ku nool maxay ugu qabataa canshuuraha ay bixiyaan? Sida uu sheegay wasiir Beyle boqolkiiba sideetan (80%) kharajka dowladda wuxuu ka yimaadaa Xamar waana ku qadsan yihiin mashaariicda ka socota gobollada kale. Ma jiraan wax khidmad ah oo ay dowladdu ka fulisay Muqdisho oo dadweynaha ay ka faaiideen.\nMa heystaan waxbarasho, daaweyn, biyo nadiif ah iyo biiad ay ku noolaadaan haddii hantida laga qaado loo adeegsan lahaa horumarka magaalada dadku raalli ayey ka ahaan lahaayeen.\nWax alla wixi ay shaqeystaana waxaa looga qaataa si baad ah oo lagu magacaabayo canshuur taas oo la siiyo xildhibannada barlamaanka, aqal sare oon wax loo sameeyay cidna aqaanin, casuumado iyo xaflado waaweyn oo oo usbuucii 4 ilaa 5 jeer la qabto laguna bixiyo kharaj fara badan oo cunto u badan, dadka Xamar deganna nus-ka-nus waa baahan yihiin.\nWaxaan ku tali lahayn in canshuurta laga dhaafo cuntada dalka soo gasha oo dhan ama tan dibadda laga keeno, siiba bariiska, baastada, saliida, burka, galleyda, mesegada, sisinta, caanaha iyo wax alla wuxu dadku quuto, si nolosha ay u noqoto mid qof waliba uu higsan karo ama raadi karo si uu uga badbaado sicir bararka uu soo wado Wasiir Beyle oo berrri markuu xisaabtiisa aruursado dib ugu noqonaaya meeshuu ka yimid sida asaxaabtiisa kale oo dhan.\nWaa in la sameeyaa guddi ka kooban khubaro dhaqaale oo dib ugu sameeya baaritaan iyo qiimeyn canshuuraha dadka laga qaado.Madaxda dowladda war kama haayaan sida loogu nool yahay magaalada, wasiir Beylana weli ma garan in canshuurta oo la kordhiyo waxay dhaawac weyn ku tahay masaakinta dalkaan meel ay ka aadaan aan heysan, ganacasatadana wax dhibaato ah kuma qabaan oo waxa bi’ doona waa danyarta aan heli Karin meel uu ka shaqeeyo iyo wax ow cuno… WASIIR BEYLE HA LAGA QABTO DALKAAN INTEY GOORI GOOR TAHAY!! MA JIRAAN DADWEYNE DAREEMI KARA WAXA KU SOO SOCDA!!!\nW/Q Axmad Calasow


Chelsea oo Xasuuqday Swansea iyo Kooxaha Manchester United,Tottenham,Liverpool,Stoke iyo Palace oo Guulo Gaaray “Sawirro” – Radio Muqdisho\nKooxda Swansea City ayaa waxaa garoonkeeda Liberty Stadium 0-5 uga badiyay kooxda Chelsea.\nKooxda Chelsea ayaa goolka la hor martay,waxaana daqiiqadii koowaad ee ciyaarta u dhaliyay ciyaaryahan Oscar.\nCiyaaryahan Diego Costa ayaa daqiiqadii 20-aad ee ciyaarta goolka labaad u dhaliyay kooxda Chelsea.\nCiyaaryahan Costa ayaa dhaliyay goolkiisii 16-aad ee horyaalka ingiriiska ee Premier League-ga.\nCiyaaryahan Diego Costa ayaa deqiiqadii 36-aad ee ciyaarta goolka sedaxaad u dhaliyay kooxda Chelsea,halka ciyaaryahan Oscar uu hal daqiiqo ka dib goolka afaraad u sii raaciyay kooxda Chelsea.\nCiyaaryahan Andre Schuerrle ayaa daqiiqadii 80-aad ee ciyaarta goolka shanaad u dhaliyay kooxda Chelsea.\nKooxda Chelsea ayaa horyaalka ingiriiska ee Premier League-ga ku hogaamineyso 52-dhibcood,halka kooxda Swansea City ay horyaalka uga jirto kaalinta sagaalaad,iyadoo leh 30-dhibcood.\nKooxda Queens Park Rangers ayaa waxaa garoonkeeda Loftus Road 0-2 uga badiyay kooxda Manchester United.\nCiyaaryahan Marouane Fellaini oo bedel ku soo galay ciyaarta ayaa daqiiqadii 58-aad ee ciyaarta goolka koowaad u dhaliyay kooxda Manchester Uinted.\nCiyaaryahan James Wilson oo isna bedel ku soo galay ciyaarta ayaa dhamaadkii ciyaarta goolka labaad u dhaliyay kooxda Manchester United.\nKooxda Manchester United ayaa kala horeynta horyaalka ingiriiska ka soo gashay kaalinta sedaxaad,waxana ay leedahay 40-dhibcood,halka kooxda QPR ay ka mid tahay sedaxda kooxood ee ugu hooseyso horyaalka ingiriiska.\nKooxda Tottenham Hotspur ayaa garoonkeeda White Hart Line 2-1 uga badisay kooxda Sunderland.\nTababaraha kooxda Sunderland Gus Poyet ayaa ciyaaryahankiisa cusub ee Jermain Defoe safay kulankiisii ugu horeeyay ee horyaalka ingiriiska.\nKooxda Tottenham ayaa goolka la hor martay,waxaana daqiiqadii sedaxaad ee ciyaarta u dhaliyay ciyaaryahan Jan Vertonghen.\nCiyaaryahan Sebastian Larsson ayaa daqiiqadii 31-aad ee ciyaarta gool laad xur ahaa u dhaliyay kooxda Sunderland.\nCiyaaryahan Christian Eriksen ayaa dhamaadkii ciyaarta goolka labaad ee guusha u dhaliyay kooxda Tottenham.\nKooxda Tottenham ayaa kala horeynta horyaalka ingiriiska ka soo gashay kaalinta shanaad,waxana ay leedahay 37-dhibcood,halka kooxda Sunderland ay horyaalka uga jirto 16-aad,iyadoo leh 20-dhibcood.\nKooxda Aston Villa ayaa waxaa garoonkeeda Villa Park 0-2 uga badiyay kooxda Liverpool.\nKooxda Liverpool ayaa goolka la hor martay,waxaana daqiiqadii 25-aad ee ciyaarta u dhaliyay ciyaaryahan Fabio Borini.\nCiyaaryahan Rickie Lambert ayaa ayaa daqiiqadii 79-aad ee ciyaarta goolka labaad u dhaliyay kooxda Liverpool.\nKooxda Liverpool ayaa kala horeynta horyaalka ingiriiska ka soo gashay kaalinta todobaad,waxana ay leedahay 35-dhibcood,halka kooxda Aston Villa ay horyaalka uga jirto kaalinta 14-aad,iyadoo leh 22-dhibcood.\nKooxda Leicester City ayaa waxaa garoonkeeda King Power Stadium 0-1 uga badiyay kooxda Stoke City.\nCiyaaryahan Bojan Krkic ayaa daqiiqadii 63-aad ee ciyaarta goolka guusha u dhaliyay kooxda Stoke City.\nKooxda Stoke City ayaa kala horeynta horyaalka ingiriiska uga jirto kaalinta tobanaad,waxana ay leedahay 29-dhibcood,halka kooxda Leicester City ay ka mid tahay sedaxda kooxood ee ugu hooseeya horyaalka.\nKooxda Burnley ayaa waxaa garoonkeeda Turf Moor 2-3 uga badiyay kooxda Crystal Palace.\nKooxda Burnley ayaa bilowgii ciyaarta dhalisay labo gool oo deg deg ah,waxaana u kala dhaliyay ciyaaryahanada kala ah Ben Mee iyo Danny Ings.\nCiyaaryahan Dwight Gayle ayaa daqiiqadii 28-aad ee ciyaarta gool u dhaliyay kooxda Crystal Palace.\nCiyaaryahan Jason Puncheon ayaa bilowgii qeybtii labaad ee ciyaarta goolka labaad ee barbardhaca u dhaliyay kooxda Crystal Palace.\nCiyaaryahan Dwight Gayle ayaa dhamaadkii ciyaarta goolka sedaxaad ee guusha u dhaliyay kooxda Crystal Palace.\nMacalin Alan Pardew ayaa guushii labaad oo isku xigta laga gaaray kooxdiisa cusub ee Crystal Palace.\nKooxda Crystal Palace ayaa kala horeynta horyaalka ingiriiska ka soo gashay kaalinta 12-aad,waxana ay leedahay 23-dhibcood,halka kooxda Burnley ay horyaalka uga jirto kaalinta 17-aad,iyadoo leh 20-dhibcood.


DFS oo ciidamadeeda ka qeybgalineysa Dhoolatus ka dhacaaya dalka dibadiisa - Caasimada Online\nHome Warar DFS oo ciidamadeeda ka qeybgalineysa Dhoolatus ka dhacaaya dalka dibadiisa\nDFS oo ciidamadeeda ka qeybgalineysa Dhoolatus ka dhacaaya dalka dibadiisa\nMuqdisho (Caasimada Online)-Ciidamo ka tirsan dowlada Somalia ayaa markii ugu horeysay ka qeybqaadan doona dhoolatus dalka Sudan loogu qaban doono ciidamo laga soo kala xulay 10ka dal ee qeybta ka ah Ciidanka Heeganka ee dalalka Bariga Afrika (EASF).\nTirada Ciidamada uu tababarka u furmi doono ayaa la sheegay inay gaari doonaan 1,000 Askari oo laga soo dhex xuli doono dhammaan dalalka ku mideysan Taliska Ciiddanka Heeganka ee dalalka Bariga Afrika.\nDhoolatuska ayaa la xiriira hawlgalladda Nabad ilaalinta iyo Ammaanka kaa oo lagu qaban doono Dekedda Port Sudan ee dalka Sudan, sida ay baahiyeen wargeysyada Khartoum.\nTababarkaasi oo socon doona muddo 2 Asbuuc ayaa waxaa ka qeyb galay Ciiddamo ka kala socda dalalka Somalia, Sudan, Djibouti, Kenya, Ethiopia, Uganda, Burundi, Rwanda, Komoros iyo Seychelles.\nDhoolatuskan ayaa waxaa loogu wanqalay ”Mashariki Salaam 2”, kaa oo bilaaban doona bishan November 25-da.\nWaxaa la xaqiijiyay in lasoo gabagabeynaayo Bisha December 3-da ee sannadkan.\nQoraal kooban oo kasoo baxay Taliska ”The Eastern Africa Standby Force (EASF)” ayaa lagu sheegay inay Ciidanka qaadan doonaan Tababaro dhinaca Rayidka, Boliska iyo Milliteriga, si loogu xoojiyo awoodooda ku adaan inay si degdeg ah uga hawlgalaan goobaha ay ka dhacaan Colaadaha ee dalalka Bariga Afrika.\nGeesta kale, ciidamadan ayaa la qorsheynayaa in lasii xareeyo wakhti hore si ay usii helaan awood ay kula qabsan karaan Jawiga Sudan.


Tababaraha Brazil Oo 'Dilaa Wayn' Ku Tilmaamay Coutinho [Sidee] %\nMaamulaha xulka qaranka kubada cagta Brazil, ninka lag magacaabo Tite ayaa wuxuu aaminsan yahay in Philippe Coutinho, uu haysto wax walba oo tayo ah, taasoo looga baahnaa ciyaartoyda kubada cagta ayna ka dhigayso mid dilaa ah.\nCoutinho oo hada udheela Barcelona, ayaa wuxuu uga soo wareegay Liverpool, bishii June ee fasal ciyaareedkan markaasoo lagu soo iibsaday aduun lacageed dhan 192 Milyan oo Dollar-ka Mareykanka ah, taasoo ka dhigaysa xidigii ugu qaalisanaa taariikhda Barca.\nImaanshaha wiilkaan reer Brazil ee Camp Nnou ayaa ka dambeysay kadib markii uu faarujiyay Neymar Jr, kaasoo uweecday dhanka PSG, iyadoona tan iyo markii uu Coutinho soo cago dhigtay uu soo bandhigay muuqaal ciyaareed heer sare ah.\n“Wax walba oo tayo ah, oo laga maarmaan u ah ciyaaryahan, waa uu haystaa Coutinho,” ayuu Tite usheegay warfidiyeenka ka hor ciyaartii Germany.\n“Guud ahaan, shaqada uu qabanayo Coutinho waa mid xoog badan,” ayuu hadalkiisa kusii daray, hogaamiyaha qaranka tirada ugu hantay koobka aduunka.\n“Waa uu ka talaabay tijaada, waa mid wax tar leh, waa mid si adag ugu shaqeeyo garoonka waliba Masaafo badan, waa mid xwaaro sare leh, waana mid dilaa ah, waana mid caawiya kubadaha waana mid qaan-gaar noqday oo sidoo kale muhiim ah.\n“Isaga iyo Willian waxay yihiin kuwa si fiican isugu fahansan dhanka weerarka – Douglas Costa ayaa sidoo kale qeyb ka ah – [Roberto] Firmino ayaa isana doorkiisa qaata, sidaas darteeda wax fiican ayuu Liverpool kusoo sameeyay.\n“Hada wuxuu usocdaa inuu hogaamiyo qaran wayn oo Brazil la dhoho, waxaan ka rajaynayo isaga iyo ciyaartoyda kale, waa inay dhaliyaa oo aan si adag ushaqeeyaa kulamada nagu soo wajahan,” ayuu hadalkiisa kusoo gaba gabeeyay tababare Tite.


Xasan Sh & Damu-Jadiid oo wax aysan fileyn la kulmay & dadaallo ay wadaan - Caasimada Online\nHome Warar Xasan Sh & Damu-Jadiid oo wax aysan fileyn la kulmay & dadaallo...\nXasan Sh & Damu-Jadiid oo wax aysan fileyn la kulmay & dadaallo ay wadaan\nMuqdisho (Caasimada Online) – Madaxweynaha Somalia Xasan Sheekh Maxamuud iyo kooxda Damu-Jadiid, ayaa shalay illaa xalay Muqdisho ka waday dadaallo xooggan oo ay ku kasbanayaan codad badan, ka hor inta aanu baarlamanka qaadin mooshin ayaga ka dhan ah, talaadada beri.\nBaarlamanka, ayaa shalay maalinta talaadada u waqtiyeeyey in codka loo qaado mooshin ka dhan ah in xukuumadda cusub lagu soo daro wasiiradii horey uga tirsanaa xukuumaddii Saacid.\nWaxa uu mooshinka si gaar ah u saameynayaa madaxweynaha iyo kooxdiisa, maadama inta badan wasiirada la diidan yahay ay yihiin kuwa Damu-Jadiid sida Faarax Cabdul Qaadir iyo Cabdi Kariim Guuleed.\nIlo xog ogaal ah, ayaa Caasimada u xaqiijiyey in xalay aan Villa Somalia laga hoyin, ayada oo madaxweyne Xasan iyo kooxda Damu-Jadiid ay ka cabsi qabaan guul darrooyin siyaasadeed oo kusoo wajahan.\nHaddii mooshinka talaadada uu guuleysato waxa ay ka dhignaan doontaa in kooxda Damu-Jadiid ay iska weyso golaha wasiirada cusub, taasi oo meel cidlo ah soo joojin doonta madaxweynaha.\nMadaxweyne Xasan, oo xukuumaddii Saacid ku lahaa wasiiro badan oo Damu Jadiid ah, ayaa waxa ay u xog warrami jireen isaga, ayaga oo aan wax wada shaqeyn ah la lahayn ra’iisul wasaarahoodii Saacid, oo ay magac u yaaal k dhigeen.\nRa’iisul Wasaare Cabdi Weli Sheekh, oo ka cabsi qaba inay ku dhacdo sidii Saacid oo kale, ayaa kasoo horjeeda inuu soo magacaabo wasiiradii hore.\n“Ra’iisul wasaaraha dooni maayo wasiiro aan isaga dhageysan, oo haddii khilaaf uu yimaadana is-casilaad ugu hanjaba, ayaga oo u daneynaya madaxweynaha” ayuu yiri xubin ku dhow xafiiska Cabdi Weli.\nMadaxweyne Xasan Sheekh, ayaa markii uu Cadbi Weli magacaabayey waxa uu shuruud uga dhigay inuu xubnaha uu wato uu magacaabi doono, hase yeeshee sida muuqata Cabdi Weli, ayaa markii uu xaqiijiyey in la magacaabay wuxuu ka cayaarayaa maskaxdiisa, maadaama Xasan Sheekh anuu la laaban karin magacaabista.\nMuddo bil ah, ayaa dowladda Somalia waxa ay iminka u xayiran tahay danta gaarka ah ee dhowr shaqsi oo doonaya in wasiiro loo magacaabo.\n“Shalay ayagaa noo yimid, oo na yiri xukuumaddeena way qabsan weyday howsheeda ee ha nala rido, maantana ayagaa doonaya in dib loo magacaabo, mana ka yeeli doonno” waxa ay kuwaasi ka mid ahaayeen erayadii ay shalay xildhibaanada ka yiraahdeen fadhiggii baaarlamanka.\nXildhibaano badan oo ka faa’ideysanaya jahwareeka siyaasadeed ee haysta Xasan Sheekh iyo Damu-Jadiid, ayaa kordhiyey qiimaha codadkooda, ayada oo la sheegay in qaar ka mid ah ay codkiiba ku gadanayaan 20 kun oo dollar, si ay u fashiliyaan mooshinka ka dhanka ah wasiirada Damu-Jadiid.\nSu’aashu waxa ay tahay Xasan Sheekh iyo Damu-Jadiid maanta illaa caawa ma ku kasban karaan codad ku filan ka hor inta aan beri codka loo qaadin mooshinka.\nWixii xog ah ee soo kordha, ha ka dheeraan Caasimada Online Insha Allah.


Sabuurradii 20 SOM - Kanu waa sabuur Daa'uud u tiriyey - Bible Gateway\nSabuurradii 19Sabuurradii 21\nSabuurradii 20 Somali Bible (SOM)\n20 Rabbigu ha kuu jawaabo maalinta dhibta,\nIlaaha Yacquub magiciisu meel sare ha ku taago,\n2 Caawimaadna ha kaaga soo diro meesha quduuska ah,\nOo Siyoonna ha kaa xoogeeyo,\n3 Ha xusuusto qurbaannadaadii oo dhan,\nOo ha aqbalo allabarigaagii gubnaa, (Selaah)\n4 Oo ha ku siiyo waxa qalbigaagu doono,\nOo ha kuu yeelo muraadkaaga oo dhan.\n5 Innagu waxaynu ku guulaysanaynaa badbaadintaada,\nOo calammadeennana waxaynu ku sudhaynaa magaca Ilaaheenna,\nRabbigu ha ku siiyo waxaad weyddiisato oo dhan.\n6 Anigu hadda waan ogahay in Rabbigu badbaadiyo kii uu isagu subkaday,\nOo wuxuu isaga uga soo jawaabi doonaa samadiisa quduuska ah,\nOo wuxuuna ugu jawaabi doonaa xooggiisa wax badbaadiya oo gacantiisa midig.\n7 Qaar waxay isku halleeyaan gaadhifardoodyo, qaarna waxay isku halleeyaan fardo,\nLaakiinse innagu waxaynu xusuusanaynaa magaca Rabbiga Ilaaheenna ah.\n8 Iyagu way foororsadeen, wayna dheceen,\nLaakiinse innagu waynu kacnay, oo waynu taagan nahay.\n9 Rabbiyow, ina badbaadi,\nOo Boqorku ha inoo jawaabo markii aynu u qayshanno.


Buuq iyo Fowdo ka dhalatay Doorashada Kursigii labaad ee Jowhar (Yaa ka danbeeyay?) - Goobjooge.net: Somali News, Somalia news Analysis. Buuq iyo Fowdo ka dhalatay Doorashada Kursigii labaad ee Jowhar (Yaa ka danbeeyay?) - Goobjooge.net: Somali News, Somalia news Analysis.\nFowdo iyo buuuq ayaa hareeyay kursigii labaad ee Aqalka Sare oo Doorashadiisa caawa ka socotay magaalada Jowhar, markii lasoo gabagabeeyay wareegii koowaad.\nKursigan waxaa isu sharxay shan musharax oo kala ah: Cali Shacbaan Ibraahim, C/qaadir Xanafi Sheekh Bashiir, Caasho Xuseen Abuukar, Cabdalla Cabdi Xuseen, iIyo C/llaahi Axmed Tawaad oo ka baxay tartanka intii aanay doorashada bilaaban.\nMarkii tirintii codadka ay soo idlaaday wareega koowaad ayaa buuqa ka dhashay goobta doorashada, waxaana bilaabay xildhibaanno dood ka qaba sida wax u dhaceen, iyadoo kadib hawada laga saaray muuqaalladii tooska ahaa ee Doorashada.\nWaxaa la arkayey xildhibaano doonaya inay hor istaagaan Doorashada oo ay u cuntami weysay sida codadka u dhaceen, isku dayaya inay qas iyo fowdo ka abuuraan meesha, taasoo keentay in howshii la hakiyo.\nXildhibaannada ayaa fowdo abuuray, waxaan markii danbe soo baxay xildhibaannada diidan sida doorashada u dhacay, iyadoo ciidamada loogu yeeray inay meesha ka saaraan, kadibna waxaa sii kordhay buuqii iyo fowdadii, iyadoo nalkii la damiyey, kadibna xaaladu cuslaatay.\nXildhibaannada buuqa sameeyay ayaa la sheegay inay taageersan yihiin Madaxweyne kuxigeenka Hirshabeelle Yuusuf Dabageed oo wata Murashax Cali Shacbaan, kaasoo u muuqday in looga horeeyo cadodka.\nNatiijada wareegii koowaad ayaa noqotay sida soo socota:\n1- C/Qaadir Xanafi Sheekh Bashir, 35 cod\n2- Cabdalle Cabdi Xuseen 29 cod\n3- Cali Shacbaan Ibraahim: 28 cod\n4- Caasho Xuseen Abuukar: 2 cod\nKursigan oo ka mida kuraasta Aqalka Sare ee Beesha Xawaadle ayaa la joojiyey, kadib fowdadii ay sameeyeen taageerayaasha Madaxweyne ku xigeenka Hirshabeelle, Yuusuf Dabageed, iyadoo aanay weli wax war ah kasoo bixinn Guddiga Doorashada iyo madaxda Hirshabelle oo la sheegay inay shir isugu tageen dhacadan kadib.\nXildhibaanno ayaa dagaal u tegay goobtii Guddiga Doorashada\nPrevious articleMusharax si lama filaan ugu guuleystay Senator Aqalka Sare iyo Senatorkii hore oo laga adkaaday\nNext articleTaageerayaasha Farmaajo oo Warqad Dalab Dhaqaale oo yaab leh ka sameeyay RW Rooble iyo Beenin..


Waxtarka liin dhanaanta 16 faaido oo cajiiba - Caafimaad tips\nHome / Cuntada / Waxtarka liin dhanaanta 16 faaido oo cajiiba\nWaxtarka liin dhanaanta 16 faaido oo cajiiba\nAdmin November 09, 2018 Cuntada\nLiin dhannaantu waa mid mucjiso badan waayo liin dhanaantu waa aashito balse markii ay jidhka gudaha u gasho waxay yaraysaa aashitada jidhka taasna waxaad ka garanaysaa waxtarka liin dhanaanta sidaas darteed liin dhanaantu waxay koobsatay mucjisooyin fara badan oo aynaan halkan ku soo koobi karin laakiin waxaynu soo bandhigaynaa faaiidooyinka caafimaad ee liin dhanaanta laga helo kuwa cilmi baadhis lagu ogaaday isla markaana laysku waafaqsan yahay waxtarkooda.\n- Akhriso waxtarka lawska\n- Akhriso waxtarka xabxabka\n- Akhriso waxtarka misirka\nFaaiidooyinka liin dhanaanta\nmaadaama liin dhanaanta faaiidooyinkeedu tiro badan yihiin hadana sidaan hore u sheegnay hadana dadka qaar waxay dhibaato ka sheegtaan liin dhanaanta iyo gaaska liiska hoose waxaynu ku taxaynaa faaiidooyinka caafimaad ee liin dhanaanta ee cilmi baadhis lagu sugay iyo jidhka bini aadamka sida ay ugu wanaagsan tahay liin dhanaantu hadii uu qofku cunisteeda joogteeyo, waxayna hagaajisaa.\nLiin dhanaanta iyo galmada : run ahaantii dad badan oo dunida ku nool ayaa ah kuwoo siyaabo kala duwan u isticmaala liin dhaanaanta waxayna ku daaweeyaan xanuuno aad u badan laakiin waxaa jira suaalo liin dhanaanta la iska waydiiyo inta badan waxaana ka mida.\nLiin dhanaanta iyo galmada ?\nHaa dabcan qofku hadii uusan iska badin liin dhanaantu rabitaanka jinsiga way kordhisaa waayo waa awood dabiici ah oo alle siiyay iyada.\nLiin dhanaanta iyo gaaska\nWaxaa jirta suaal qofkasta iswaydiiyo taas oo ah liin dhanaantu gaaska miyay kicisaa ?\nJawaabtoo kooban waa haa hadi aad ka qaadan waydo xadi kugu filan.\nLiin dhanaanta iyo wajiga\nSidoo kale waxaa jirta suaal ku saabsan marsashada liin dhanaanta ee wajiga taas oo ah liintani wajiga ma nuurisaa oo ma la marsan karaa wajiga ,jawaabta oo kooban waa haa waliba hadaad wajigaaga ku daliigto oo marsato waxay ku siinaysaa iftiin shacni ku siinaaya.\nHadaba intaa ka dib waxaan halkan kuugu soo gudbinaayaa faaiidooyinka caafimaad ee liin dhanaanta kuwa waxtarnimadooda la isku waafaqsan yahay.\nShaqada beerka way hagaajisaa\nKansarka way la dagaalantaa\ninfekshanka waa ka daawo\nLiin dhanaantu timaha way saartaa\ncabudhka way daawaysaa\nXididada way xoojisaa\nAragga way wanaajisaa\nFitamic C ayaa ka buuxa\nNafaqo ayaa laga helaa\nWaa jeermis dile


Madaxweynaha: “Soomaaliya waxay saddexdii sanno ee la soo dhaafey guulo waaweyn ka soo hoysey dagaalka ka dhanka ah argagixisada” – Radio Simba 95.0 MHZ – Simbanews – Idaacada Simba\nMadaxweynaha: “Soomaaliya waxay saddexdii sanno ee la soo dhaafey guulo waaweyn ka soo hoysey dagaalka ka dhanka ah argagixisada”\nMadaxweynaha Jamhuriyadda Federaalka ee Soomaaliya, Mudane Xasan Sheekh Maxamuud ayaa maanta ka qeybgaley Shir Madaxeed gaar ah oo looga hadlayey la dagaalanka kooxda ISIL iyo xagjirnimada, kulankaas oo uu martigeliyey Madaxweynaha Mareykanka Barack Obama, kana dhacay xarunta Qaramada Midoobay ee magaalada New York oo uu ka socdo Shirka Golaha Guud ee Qaramada Midoobay.\nKulankan ayaa waxaa ka soo qeybgaley inta badan hoggaamiyeyaasha caalamka, iyagoo ka doodayey sida loola tacaalayo caqabadaha la xiriira la dagaalanka argagixisada caalamiga, iyo sida looga hortagayo faafitaanka xagjirnimada hubeysan.\n“Dunida waxay aragtey isku dayada fuleynimada ku dheehan ee Al Shabaab ku dooneyso inay ku carqaladeyso horumarka Soomaaliya. Weerarada waxashnimada ah ee ay ka geysteen dalalka deriska ee Bariga Afrika waxay muujiyeen in khatarta argagixisada aaney ku koobneyn oo keliya xudduudaha Soomaaliya”.\n“Guulaha Soomaaliya ee dhinaca la dagaalanka argagixisada saddexdii sanno ee la soo dhaafey waxaa ay muujiyeen in Al Shabaab laga guuleysan karo. Soomaaliya waa dalka keliya ee awooday inuu si wanaagsan dhulkiisa ugu jebiyo koox argagixiso caalami ah.”\nSaddexdii sanno ee la soo dhaafey, Dowladda Federaalka ee Soomaaliya waxay dib u xoreysey magaalooyin dhowr ah iyo saldhigyo. Al-Shabaab, oo mar gacanta ku haysey inta badan Koonfuurta Soomaaliya, ayaa waxaa laga saarey boqolkiiba 80 dhulkii ay ka talinayeen. Hawlgalka looga guuleystey Al Shabab oo ay wada fuliyeen Ciidamada Xoogga Dalka Soomaaliyeed iyo kuwa AMISOM, waxaa uu muujiyey in Al Shabaab ay u nugul yihiin hawlgalada milatari ee sida hufan la isugu dubbarido.\nIstaraaatiijiyadda la dagaalanka argagixisada waxay Soomaaliya u suuragelineysaa inay kaga hortagto shabakadaha argagixisada, iyadoo laga hortagayo barnaamijyadooda, lagana xayirayo awoodaha ay u yeelan karaan inay si xor ah ugu fuliyaan falal argagixiso iyo inay qortaan dhalinyaro la qasbey ama maskaxda laga xadey oo ay ka dhigtaan malishiyaad u dagaalama. Waxaa kale oo istaraatiijiyaddan ay hay’adaha dowladda u saamaxayaan inay adeegyada bulshada ee aasaasiga ah u fidiyaan shacabka ku nool degaannada laga xorreeyay Al Shabaab, iyo in la baahiyo fariimo dadka looga digayo khatarta fikradaha khaldan ee takfiiriga ah iyo aydoloojiyadda xagjirnimada.\nMadaxweynaha Soomaaliya ayaa ugu dambeyn ugu baaqey dalalka Bariga Afrika inay sameystaan istaraatiijiyad loo dhan yahay oo looga hortagayo argagixisonimada si looga hortago khatarta argagixisada iyo xagjirnimada, isagoo intaa raaciyey in Soomaaliya ay diyaar u tahay inay qorshahaasi qeyb ka noqoto.


Taliyaha milateriga Zimbabwe oo lagu eedeeyay khiyaano qaran - BBC News Somali\nTaliyaha milateriga Zimbabwe oo lagu eedeeyay khiyaano qaran\nImage caption Jeneraalka milateriga Zimbabwe\nXisbiga haya talada waddanka Zimbabwe ee Zanu-PF ayaa waxa uu khiyaano qaran ku eedeeyay janaraalka ugu sarreeya dalka, xilli ay soo baxayso saansaanta xiisad u dhaxeysa Madaxweyne Mugabe iyo milateriga.\nJanaraal Constantino Chiwenga ayaa waxa uu shalay ka digay inuu diyaar u yahay inuu faragelin sameeyo kaddib markii Mr Mugabe uu todobaadkii tegay xilka ka qaaday ku-xigeenkiisii.\nWaxaa loo malaynayaa in 93 jirkan uu isku dayayo inuu dhabaha u xaaro xaaskiisa Grace si ay xilka ula wareegto.\nWaxaa soo baxayaa astaamo muujinaya in ay kala qeybsanaan u dhaxeyso Madaxweyne Mugabe iyo milateriga kaddib markii uu madaxweynuhu todobaadkii hore xilka ka qaaday ku-xigeenkiisii, Emmerson Mnangagwa.\nQaar ka mid ah garabka dhalinyarada ee xisbiga Zanu-PF ayaa taageeray fikirka ah in ugu dambeyntii ay xilka la wareegto xaaska Mr Mugabe, hasayeeshee arrintaasi ayaa waxaa si xooggan uga soo horjeestay madaxweyne ku-xigeenkii hore.\nMilateriga ayaa sidoo kale si caro leh uga hadlay xilka qaadistii madaxweyne ku-xigeenka, iyadoo taliyahooda janaraal Constantino Chiwenga uu ku goodiyay inuu faragelin sameyn doono.\nTaasna waxa ay horseedday diidmo xooggan oo ka timid xisbiga Zanu-PF, oo bayaan uu soo saaray waxa uu ku eedeeyay taliyaha milateriga inuu ku dhaqaaqay khiyaano qaran iyo carqaladeyn uu u gaystay ammaanka qaranka.\nBayaanka ayaa sidoo kale lagu sheegay in xisbigu uusan abid aqbalayn handadaad iyo in ay markale ku celinayaan in siyaasaddu ay ka sarreyso qoriga.\nGarabka dhalinyarada ayaa sidoo kale soo jeediyay in janaraalku uusan taageero buuxdo ka haysan milateriga.\nDhowr baabuur oo ah nooca gaashaaman ayaa lagu arkay waddooyinka waa weyn ee bannaanka magaalada caasimadda ah ee Harare, gawaaridan ayaa la sheegay inay ka soo tageen xerada milateri ee Inkomo, taas oo ka mid ah saldhigyada milateri ee ugu waa weyn dalka, hasayeeshee joogitaankooda ayaa ilaa iyo haatan ah mid aan sidaas muhiim u ahayn.


Shirka London: shirqool iyo luggooyo – Bashiir M. Xersi\nSida qarankii u qallibmay, waxaa Soomaaliya loo qabtay dhawr shir, dhammaan ku suntanaa nabadeyn, waxaase jiray qaar loogu yeeray wadatashi, aanse nabaddu marna ka marnayn, dabcan nabaddu waa nudubka nolasha iyo naruuradeeda, Soomaalise naawili waysay, hadday ka dhigatay qalqabsi iyo warcelinta koowaadba “Nabad ma sheegtay? Ama ma jirtaa? Waa nabad”, nolosha ayaa rajo ku dhisan, horay u hanqaltaagguna waa halbeegga noolaha, ma quusto, is mana dhiibo, wuxuu ku hawllan yahay huleel iyo hawl, hadalkuna waa hawraarta hadranka.\n“Baho Higle kalgacalna ku kali tagi waaye, af qarmuunina ku wada joogi waaye”, shir nagama dhammaado shayna nooma hagaago, sanadkii la soo dhaafay waxaa la qabtay ugu yaraan 3 shir, waxaa ka badanaa kuwa magaca Soomaali ku sheeganaa, ee aysan shaahidka ka ahayn, haddaba shirkan London maxaa laga shinsan karaa? Maxaa ka soo bixi kara? Yaa danleey ka ah? Maxaa shiddo ah oo ka hor imaan karta?\nInta aanan qormada gudagalin, aan dulmar ku sameeyo shirarkii hore, si suurad buuxda u muuqato, ugu horrayn, Soomaali waxaa lagu tijaabiyey, waxa cilmiga siyaasadda ama culuumta dawlaga lagu yiraa: “Creative chaos” noqonaysana “Fawdada waxtarka leh”, lana hubsaday inay miradhal tahay, maxaa yeelay dal aan dawlad dhexe lahayn rubuc qarmi ku dhawaad, haddana nolosha caadi tahay, ayaa ahayd mid ahaysan rumays naan jirin culimada siyaasadda dhiga, kuna doodi jireen in dawladdo nolosha casrigaa u tahay udud dhexaad.\nSoomaaliya shirarka loo qabtay, intooda badan waxay ka dhaceen dalalka dariska, Kenya, Djibouoti iyoEthiopia, waxaa lagu soo wada unkay ama lagu dunshay dawlado KMG ah, waxaa jira mid ka dhacayCairo, oo isna lagu burburiyey maamulkii Sarballaar, dabadeedna dhidibada loo taagay maamulka Puntland, wax ma idin kaga bexeen isdaba marka labada maamul? Mid la dumiyey midna la dhisay!\nShirkan London wuxuu noqonayaa kii ugu horreeyey ee lagu qabanaya wadan reer galbeed ah, maalintii lagu dhawaaqay, ilaa iminkan aan sadaradan qorayo iyo inta laga qaban doono, waxaa la falgalay walaac iyo walaahood, baqdin badanna laga muujiyey, siyaabo kale duwanna looga dareen bixiyey, illeen qofba meel u darane, dadkuna isku dan ma wada ahee, gaar ahaan qawlaysatada iyo afar jeeblayaasha, aan garanayn waxa ay jadiinka mariyaan ma ahane iyo danleyda dhibban, dacaynta daadsan meel walba iyo dulmanayaasha aan doodaaga lahayn, waa Soomaaliye.\nWarar kala duwan ayaa ka soo baxaya shirka, waxayse ka wada siman yihiin tilmaanta eraga “Maxmiyad”, dareenka digtoonidu ku jirto ee laga muujiyey shirkan, Anigu dareen kale ayaanba ka qabaa, sababtu waa mid seefan oo aan sarnayn, imisa shir ayaa naloo qabtay? Dhammaan qof qaylo ka keenay ma jirin, maya, waaba loo kala tartami jiray, muran iyo isqabqabsina ka dhici jiray, sida looga qaybgalayo iyo cidda ka qaybgalaysa, natiijo fiicanna kama soo bixi jiray.\nBalaan wax yar gadaal idiin celiyo, Soomaali waligeedba sooyaalka ma saabsatee, shirkii ugu horreeyey ee Djibouoti wuxuu sabab u ahaa dagaalkii afar biloodka ee dhexmaray Caydiid iyo Cali Mahdi, ismari waagi ka dhashay ilaa maanta waa ka taagan, lama tixgalin go’aankii Mustaxiil ay ku gaareen jabhadahii hubaysnaa, ee ku saabsanaa sida loo qaybsanayo awoodda maamul, balse isla markiiba shir ayaa la qabtay, Caydiidna la gees maray, maxaa laga gurtay oo aan qasaaro ahayn?\nWalise lama garan qaladkaa dhacay, inuu sabab u ahaa dhibka maanta jira.\nShirkii labaad ee isla Djibouoti ka dhacay, isna waxaa lagu hirgaliyey mashruuca gurracan ee quursigaSoomaalida, waxaa la meelmariyey “Anaa buuxa, Adaa bara!”, mardhow fisha maansada Anfariir, dhacii, kufisgii, boobkii iyo bililiqadii ma deeqin, ee waxay doonayaan inay inta ka dambaysana ay duugaan! Ma garan, haddana waxaa lagu sheegaa shirkii ugu wanaagsanaa, dadku ma indhaha ayey la’yihiin? Mise garaadka ayaa guray? Isma qabanayso, in dad dhan jiritaankooda la inkiro, haddana guul la tilmaamo, ee Soomaaliyeey maad sidaan isu dhaantid?.\nShirkii Kenya ee Cali Mahdi ku tilmaamay shir Xabasheedka, maalinkii damabana ku soo dhaweyey Xamar, wakiilna uga noqday shirkii Muqdisha ka dhacay, isna waxaa ka dhashay Xabashi oo wadankii qabsatay, gees ka gees, awalba Somaliland iyo Puntland caadi ayey u daganayde, Muqdisho iyo xarumihii laga hagi jiray ciidanka xoogga dalka Soomaaliyeedna saldhigyo ka dhigatay, shirkaas isna si weyn ayaa looga qaybgalay, wuxuu kaloo dhaliyey, waxaan la yiri Federal, “Kayga Anaa iska leh, kaaga kula lihi”, isna wuxuu dhalay in dalka dhan reero maalulaan, aayihiisana la gaar noqdaan, waan sii faahfaahin doona arintan.\nShirarkaa haddii aysan dhalilahaa lahayn, maxaa maanta dhiillada keenay? Dhibkii dhacay haddii dhaayaha laga wada duubanayo, ma garan waxa midka London gooni looga dhigayo inuu yahay dhaawaca Soomaali? Soomaali waligeed ayey dhaacnayd, ma jirin maalin fiito iyo nabar aan dhacaamayn! Xanuun gacal keenay iyo mid gumaysi keenay ayaana ku gadaamnaa, marna ma arag ufo samaan iyo saxansaxo udgoon wadata, maalinba ninbaa dhibbane ahaa, lamana dhugan dhankiisa.\nShirkii Garoowe ayaan ka qoray cinwaan ahaa: “Shirka Garoowe: gogol shabaqa iyo gar shiilan”, dagaalkii la igu kiciyey waaba la ogaa, maanta ayeyse habboon tahay inaan mar kale ku celiyo, illeen horaa loo yiri: “Run sheeg waa ceeb sheege”, qormadaa waxaan ku caddeeyey inaan qolo gaar ah wax laga weydiin karin ayaaha umadda, si gaar ah waxaan u caddeeyey inaysan gooni la noqon karin ayaaha umadda, maxaa yeeelay iygaba waxba faraha uguma jiraan, ee sideebay u matalaan dad aanba dirsan?\nHaddii loo wada sacbiyey shirkii Garoowe, oo ay isugu tageen laba beel iyo sadax qawlaysato, maxaa maanta loo yabqamayaa? Shalay maxaa loo hadli waayey? Mise waa marka jabadka la soo jibaaxo ayaan jaanta qaadayna? Maantana shirka London iyaga ayaa tagaya, ahna xubaha sida rasmiga ah loogu casuumay, miyaa la marayaa meeshii laga yiri: “Aan ooyee albaabka ii xira”, taa waxaan uga jeedaa inta aan shirka lagu casuumin, illeen wax kale oo u haray ma jiraane, danahoodii waxaa loo wakiishay laba beeliyo sadax danayste.\nAanse afhayeen u noqdo daqiiqad, haddii dawladdu ku dhisan tahay afar iyo bar, maamullada lagu casuumayna yihiin beelo, marna dawladda ka mid ah, marna maamul gaar ah leh, saw laba caynlayn iyo cantuugeynba maaha? Micnaha inay xaggana wax ku cunaan xagganna wax ku cunaan, maadaama ay dawladda xubno ku leeyihiin, waxay ahayd in mudnaanta la siiyo beelaha aan maamul u dhisnayn, siiba kuwa makii horaba la dulmay ee barka la siiyey, ee aan lahayn Suug Sawaariiqna aan ridin.\nUgu dambayn, mid waxaan leeyahay kuwa shirka loo madlay, een umaddaan u damqanayn, eeganaya dantooda kaliya:\nHarga maran sida\nHaabaarna u dheer!\nAbwaan Hadraawi ayaa maansada “Heelliyo” wuxuu ku yiri:\nNin gumeysi habayoo\nla hal maalay baad tahay!\nYaa horseede kaa dhigay\nMa Adigaa hoggaanshe ah\nGobanimo hawadin kar\nQarannimo hitiqin kara\nIsku duubni hanan kara\nDal sabool ah hagi kar\nHimilada xil furan kara\nTaariikh la hari kara\nMurtidiisa helin kara\nSi kale haddaan u dhoho, waa meeshuu Abwaan Faarax Nuur “AUN” ka yiri:\nQosol beena fool wada qayaxan qiil, an garanaayo\nQoobaan korkii laga qufaly, qabarna hooseeyo\nDoqon baa halkii lagu qatalin, qoorta soo dhigane\nMa anaa middiyo lay qarshaa, laygu qali doono?!\nMidna waxaan leeyahay caddaanka shirka qabanaya:\nWaa taa ii gob eheed\nAnna kuu gun ahaaye\nWaligiinba Soomaali wanaaggeed kama shaqayne, ma maanta ayaad garwaaqsateen? Ilama ahan, kollay ujeed gaar ayey leeyihiin, la qiyaasi karo ama muuqdaba, burcadbadeeddu waa ajandaha koowaad ee shirka, maxaa yeelay dadka ay qafaasheen waxaa ku jiray dad British ah, sidaa darteed waa inay wax ka qabtaan, uma jeedaan inta maalin walba xabadda AMISOM iyo gantaalaha Kenya ku dhimanaya, hubaal inay tahay kaaf iyo kala dheeri, ama kuwa hadda Tarzan xerayaha ka xiri rabo.\nTaa waxaaba ka sii daran in loo bira tumanayo dhaqaalaha wadanka, maadaama la hubsaday in Soomaali shidaal ka sokow ay ka buuxaan macaadin waxtar leh, dawladahaanna ay dabada ka riixayaan shirkado, ka dib markay hubsadeen in geyiga barwaaqo ceegaagto, taana ay muhim u tahay dhaqaalaha wadamaa iyo ma dhargayaasha shirkadahaa iska leh, oo aan marna eegin dan iyo duruuf, ee beegsada bugtada iyo kuwa beylahdu ku dhacado.\nRun ahaantii walaaca laga muujiyey shirkan, iyo in wadanka la galinayo Maxmiyad, ayaa ah baqdinta dad badan ka cabsi qabaan, waaba su’aale hadda ma madax bannaanahay? Marka laga soo tago maamul beeleedyada, wadanka waxaa xakuma caddaanka iyo madawga xoogga ku haysta, haddiise laguu iclaansho maxay kaa badalaysaa hadduu laguu maldaho? Waa meeshuu abwaanku ka yiri:\n“Ninkii tashan waaya waa loo talin” murti ayaa dhahaysa, haddaba maxaa diiday in Soomaali loo taliyo hadday tashan waysay? Dhibka waxaa keenay in qolo walbaa qolada kale ku eeganayso dhibka, dayaca, duruufta iyo diihaalka, ayna dhammaatay walaaltinimo iyo darisnimo, haddaba miyeysan dhaamin in nala maamulo maadaama aan is maamuli weynnay, wali waan is giijinaynnaa, ma xuma, balse waxay u baahan tahay in la helo dad af iyo adinba wax ku qabta.\nLaba meeris oo ka mid ah maansada “Galbeed”na waxaan leeyahay Soomaali inteeda kale, oo aan ku soo afmeerayo qormada, mar dhowna fisha maansada, waana kuwan labadii meeris:\nSaatani gar maahee\nInta goori goor tahay\nHaddaan geesiyaal iyo\nIsu taagin gabannadu\nSoomaali way guban\nGoor aan la damin karin\nHadal waxba goynayn\nAyaa loo gudbaayaa!\nMaanta aan garqaadanno\nIsku duubni gabigeen\nAan wada gabaadinno\nInaan geyiga leennahay.\nPrevious Previous post: Qabyo Qaybsan!\nNext Next post: Maan maran iyo maqaam muran!


Taliyaha DANAB “Ma jiro dal buuxin kara doorka Mareykanka ee dib-u-dhiska Ciidamada Qaranka” – Idil News\nTaliyaha DANAB “Ma jiro dal buuxin kara doorka Mareykanka ee dib-u-dhiska Ciidamada Qaranka”\nPosted By: Jibril Qoobey December 6, 2020\nTaliyaha Ciidanka Kumaandooska Soomaaliyeed ee Danab, Korneyl Axmed Cabdullaahi Nuur ayaa ka hadlay qorshaha Ciidamada Mareykanka ka jooga ay uga baxayaan dalka Soomaaliya, amarkaas oo uu bixiyay Madaxweyne Donlad Trump.\nTaliyaha oo la hadlay BBC-da waxaa uu sheegay in ay adag tahay in xilligaan la helo dowlad kale oo buuxisa booska uu baneeyo Mareykanka oo kaalin muuqata siiya Ciidamada Dowladda Soomaaliya ee dagaalka kula jira Ururka Al-Shabaab.\nSidoo kale, Taliyaha DANAB ayaa xusay in Mareykanka uu si wyen uga caawin jiray dhinaca Ammaanka iyo la dagaalanka Al-Shabaab, isla markaana taariikh weyn uu ku leeyahay howlgallada ka socda Soomaaliya.\n“Majiro taariikhda dal lamid ah mareykanka oo caawinaad noocaas ah inta ay noo soo diraan lagu hawlgelin jiray ciidamadeena iyo kaalintii ay ka qaateen dib u dhiska Ciidamada Qaranka ayuu yiri” Taliyaha Ciidanka DANAB.\nTaliyaha ayaa intaasi ku daray in loo darsan doono howlgalladii ay Ciidamada Mareykanka ka wadeen Soomaaliya, hayeeshee dadka Soomaaliyeed looga baahan yahay inay cashar ka bartaan in aan kaliya leysku haleen Ciidammo Shisheeye.\nIn ka badan 700 oo Askari ayaa la sheegay in Ciidamada Mareykanka ay uga sugan yihiin Soomaaliya, kuwaas oo Shaqadoodu tahay duqeymaha loo adeegsado diyaaradaha uusan duuliyaha saarneyn ee drones-ka, kuwaasoo lagu bartilmaameedsado saldhigyada iyo dhaqdhaqaaqyada Al-Shabaab iyo tababaro ay siiyaan Ciidamada dowladda Soomaaliya.


Photoshop CC Video Tutorial: Wajiyada Lakabka iyo kala duwanaanshaha | Abuurista khadka tooska ah\nXaqiijinta sawir-gacmeedkeenna ayaa si toos ah ugu tiirsan is-dhexgalka walxaha ka kooban halabuurkeenna. Gaar ahaan marka la dhisayo sawirro la jaray oo macquul ah, fikradani waa muhiim. Tan awgeed, Photoshop waxay na siisaa dhowr qalab sida qaababka isku-darka lakabyada, maaskaro lakabka ah, gooladaha nalka ka soo horjeedda, iyo cabbiraadaha kala duwanaanta Barashada si loo barto dhammaan noocyada hagaajinta waxay naga caawin doontaa inaan abuurno sawirro muuqaal ah oo isku xiran.\nSi aad ugu shaqeyso farsamadan, waxaan kuu keenay tan fudud Photoshop CC video Tutorial. Dhexdeeda, waxaan ku sharixi doonaa sida loo sameeyo boodhadh xayeysiis ah iyadoo la isticmaalayo inta badan maaskaro lakab ah. Waxaan ka shaqeyn doonnaa isdhexgalka hawada (gelinta walxaha biyaha hoostooda), chromatic iyo light iyadoo loo marayo saameynta kala duwanaanshaha (mideynta halabuurka) Tallaabooyinka aasaasiga ah ee lagu fulinayo mashruuca waa:\nWaxaan abuureynaa mashruuc cusub oo leh cabirrada 544 × 914 pixels, oo leh 72 pixels halkii inji, midabka RGB, 8 jajab iyo asal hufan.\nWaxaan soo dajineynaa muuqaalka badda oo waxaan ku dhalan rogeynaa aaladda isbeddel (Ctrl + T), si loo abuuro qoto dheer.\nWaxaan jareynaa dabeecadda weyn iyadoo la adeegsanayo qalabka sixir wand waxaana dhigeynaa lakabka badda.\nWaxaan riixnaa Ctrl oo guji lakabka dabeecadda si loo xusho shaxdiisa.\nWaxaan aadeynaa lakabka "Badda" oo aan abuureynaa a maaskaro lakabka. Marka xigta waxaan laba jibaareynaa maaskaro lakabkeena ah oo guji rogaal celinta.\nWaxaan u adeegsanaa qalabka burushka madow a 100% mugdi iyo ballac la mid ah lakabka badda si kor loogu qaado dusha sare ee dabeecadeena.\nWaxaan soo dhoofsaneynaa sawirka badda hoosteeda waxaana dhigeynaa lakabyada intiisa kale. Waxaan u beddeleynaa illaa aan ka daboolno qaybta hoose ee halabuurka.\nWaxaan ku abuureynaa maaskaro lakab ah lakabka astaamaha, waxaan dooranay burush madow oo leh 35% madadaalo waxaanan sii wadaynaa inaanu siinno halyeeyada summad badeed.\nWaxaan nuqul ka sameysaneynaa lakabka bada oo aan codsaneynaa saameynta Gaussian blur oo leh 5 pixel dejin.\nWaxaan ku buuxineynaa maaskaro lakabka nuqulkan madow adigoo riixaya Wareejinta + F5. Kadib, waxaan dooranay burush yar oo cad si aan uga gudubno cidhifka kala geeya badda iyo dusha.\nWaxaan soo dajineynaa muuqaalka cirka. Waxaan ka jarnay aaggii daruuraha oo waxaan ku badalnay sawirka Ctrl + T.\nWaxaan mar kale riixnaa Ctrl oo guji lakabka dabeecadda si loo xusho shaxdiisa.\nWaxaan ku abuureynaa maaskaro lakabka lakabka cirka oo laba jeer guji dusha ka dibna guji "maalgashi".\nWaxaan doorannaa buraash cad waxaanan sii wadnaa inaan tirtirno halo hareeraha astaamaha.\nWaxaan soo dajineynaa, bedeleynaa oo aan dhigeynaa sawirka "dab-dabka". Waxaan abuureynaa maaskaro lakab ah waxaanna ku xulannaa burush a 35% mugdi si loogu mideeyo sawirkan badda hoosteeda.\nWaxaan dooranaynaa dhammaan lakabyada, riix batoonka midig oo guji "isku dar lakabyada".\nAan aadno Kala duwanaansho (Sawir> Isbadal> Kala duwanaansho) oo waxaan ku dabaqnaa codadka la doonayo ee muuqaalka, dhexda iyo qaybaha muuqaalka.\nOo waxaan horey u abuurnay boodhadhkeena! Miyaad ku dhiirrataa inaad sameyso?\nWadada buuxda ee maqaalka: Hal-abuurka internetka » Qalabka Naqshadeynta » Photoshop » Photoshop CC Video Tutorial: Isdhaxgalka Saamaynta, Wajiyadda Lakabka, iyo Kaladuwanaanta\nRuben Valle dijo\nXuduudda cad ee weli ku hareeraysan dabeecadda, miyaanay ahayn wax nadiif ah, ka waxtar badan isla markaana isla markaa u adeegi doonta in wax yar ka sii qoto dheer tahay xulashooyinka ay bixiyaan waji duubku, isticmaal «nadiifinta - Xadka Maska», gudaha maaskaro?\nWaa u fiirsasho aniga uun iska ah :) Hab-qabsi iyo cashar wanaagsan.!\nKu jawaab Rubén Valle


crossorigin="anonymous"> crossorigin="anonymous"> Markuu Muslimku jecel-yahay Alle iyo umaddiisa | HimiloNetwork\nMarkuu Muslimku jecel-yahay Alle iyo umaddiisa\nPosted by: Zakariya in Wararka November 14, 2015\t0 321 Views\nMuqdisho (Himilonews) – Waqtigii Cumar Binu Al-Khadaab RC, uu Xukunka Islaamka haayey, ayaa Saddex Qof waxey hor keeneen Cumar binu Khadaab Nin Dhalinyaro ah, waxey ku yIiraahdeen:- Cumaroow Ninkaan waxaan Rabnaa inaad noo Qisaasto waxa uu Diley Aabaheen.\nCumar baa Ninkii wuxuu ku yiri:- Maxaad u Dishey Aabahooda?.\nNinkii wuxuu yiri:- Waxaan ahey Nin Geel Jire ah oo Geel iyo Ari ayaan meel Daajinayey, Neef Geel ah oo ka mid ah Kuweyga ayaa waxaa uu Daaqey Geed ku yaal Dhul uu leeyahey Odeygu, Dhagax ayuu qaatey markaas buu ku Dhuftey Neefkii Geela ahaa, wuuna Dhintay, Aniguna isla Dhagaxii baan qaatey oo ku Dhuftey markaas buu isna Dhintay.\nCumar Binu Khadaab RC, waxaa uu yiri:- Hadaba waxaan kugu Qaadayaa Xadka.\nNinkii baa yiri:- Saddex Casho i siiya waayo Aabehey ayaa Geeriyoodey wuxuu nooga tagey Hanti Aniga iyo Walaalkey iga yar, hadaad i Disho hantidaas wey Lumeysaa iyo Walaalkeyba.\nCumar baa yiri:- yaa ku Damiinanaayo?.\nNinkii baa Eegay Wajiyada Dadka joogey Goobta markaas buu yiri:- Ninkaas oo uu ku Fiiqay Farta Saxaabigii weynaa ee Abuu Dar.\nCumar wuxuu yiri:- Abuu dar, Ninkaan ma Damiinaneysaa?\nAbuu Dar waxaa uu yiri:- Haa, Amiirki Mu’miniintoow.\nCumar waxaa uu yiri:- Adigu ma Taqaanid, haddii la waayo Adiga ayaa lagugu Qaadayaa Xadka (Dilka).\nAbuu Dar wuxuu yiri:- Anaa Damiinanaaya Amiirkii Mu’miniintoow.\nNinki waa la Fasaxay, wuuna baxay, Maalintii Koowaad waa Dhamaatey sidoo kale tii Labaad iyo tii Saddexadba waa ay Dhamaadeen Dadkoo Dhan waxey u Cabsoonayeen Abuu Dar, si aan loogu Qaadin Xadka (Dilka).\nHaddaba, wuxuu Waqtigu is Guraba waxaa la gaaray Xilligii ay Qorraxdu Dhaceysay, oo Abuu Dar, ayaa la sugayaa in Xukunka lagu Fuliyo ileen Ninkii lama hayee. balse Ilaah Mahadiis goor ay Qorraxdi dhaceyso oo ay Maqrib tahay ayaa waxaa Meel aad u Fog, oo Saxaraa ah wxaa ka soo Muuqday Ninkii la wada sugaayey isagoo uu ka Muuqdo Daal iyo Safar Dheer ayuuna soo hor Istaagay Amiirkii Mu’miniinta ee Cumar Binu Khadaab RC, isagoo dhahaayo:- Waxaan u Dhiibey Hantidii iyo Walaalkeyba Abtiyaashiis, hadana waan kuu Imid si aad iigu Qaadid Xadka (Dilka) Amiirkii Mu’miniintoow.\nCumar wuu yaabay, waxaana uu Su’aalay Ninkii, wuxuuna ku yiri:- Maxaa ku soo celiyey waxaa Suurtagal aheyd inaad Baxsatide.\nNinkii baa ku jawaabey:- Waxaan ka Baqay in la Dhaho Dadka Islaamka ah Dhexdooda waxaa ka Dhamaaday Oofinta Ballanta.\nCumar misana wuxuu Su’aalay Abuu Dar oo uu ku yiri:- Maxaad u Damiinatay Ninkaan Adigoon wax Aqoon ah u laheyn yaa Abaa Dar.\nAbuu Dar baa ku jawaabay:- Waxaan ka Baqey in la Dhaho Dadka Islaamka ah Dhexdooda waxaa ka Dhamaaday Khayrkii iyo Naxriistii.\nIntaas ka dib, waxaa Qisada la yaabay Wiilashii Aabahood la Dilay oo waxey yiraahdeen waan Cafiney Ninkaan, waxna uma Qabno.\nCumar ayaa Su’aaley Wiilashii oo ku yiri:- Sabab, maxaadse u Cafiseen Ninkaan oo Aabihiin Dilay ?.\nWiilashii ayaa ku jawaabeen:- waxaan ka Baqnay in la Dhaho Dadka Islaamka ah Dhexdooda waxaa ka Dhamaadey Cafiskii.\nXigasho- Qolka Somaliweyn Online.\nPrevious: OIC oo TV Islaami ah howl-galinaysa\nNext: Meesha ugu xun ee Hooyo lagu noqdo!!


Muxuu madaxweyne Farmaajo ka yiri guusha xulka qaranka Somalia? - Caasimada Online\nHome Warar Muxuu madaxweyne Farmaajo ka yiri guusha xulka qaranka Somalia?\nMuxuu madaxweyne Farmaajo ka yiri guusha xulka qaranka Somalia?\nMadaxweynaha Jamhuuriyadda Federaalka ah ee Soomaaliya Maxamed Cabdullaahi Maxamed (Farmaajo) ayaa hambalyo dhiiri gelin ah u diray cayaartooyda Xulka Qaranka, isagoo ugu hambalyeeyay guusha ay soo hooyeen.\nMadaxweynaha oo Hambalyada soo dhigay bartiisa facebook ayaa yiri “Waxaan u hambalyeynayaa Xulkeenna Qaranka ee ay da’doodu ka hooseyso 17 sano jirka oo galabta u gudbay cayaarta kama dambeysta ah ee Koobka Bariga iyo Bartamaha Afrika, keddib markii ay hal iyo eber kaga badiyeen Xulka Uganda”.\nMadaxweynaha ayaa ku dhiiri geliyay cayaartooyda guusha taariikhiga ah ee ay gaareen.\n“Waxaad sare u qaadeen sharafta dadkeena iyo dalkeena, waxaadna muujiseen karti iyo dadaal dheeri ah, waxaan rajeynayaa inaad koobka lasoo guryo noqotaan Insha Allah.” ayuu hadalkiisa Madaxweynaha Jamhuuriyadda Federaalka ah ee Soomaaliya.


Al Shabaab oo Imaam Cusub u Caleemo saartay Beesha Abgaal Cismaan |\nAl Shabaab oo Imaam Cusub u Caleemo saartay Beesha Abgaal Cismaan\nXarakada Al Shabaab ayaa munaasabad ka dhacday deegaan hoos taga Degmada Aadan Yabaal ee gobolka Shabeelaha Dhaxe waxa ay ku caleemo saareen Imaam cusub oo ay sheegeen in ay yeelaneyso Beesha Abgaal Cismaan .\nMunaasabadan lagu caleemo saarayay Imaamka cusub ee yeelaneyso Beesha Abgaal gaar ahaan kuwa kunool deegaanada Al Shabaab maamulaan waxaa kasoo qeyb galay waxgarad ka kala yimid deeegaano Al Shabaab maamulaan iyo xubno katirsan Kooxdaasi.\nImaam Maxamuud Xaaji Xaamud ayaa lagu caleemo saartay Munaasabada ka dhacday deegaanka Aadan Yabaal in uu noqdo Imaamka Guud ee Beesha Abgaal Cusub, waxaana Imaamkan sheegeen Al Shabaab in uu yahay kan rasmiga ah ee u aqoonsan yihiin Beesha Abgaal.\nHadal kooban uu Munaasabada ka jeediyay Imaam Maxamuud Xaaji Xaamud ayuu sheegay in Beeshiisa uu ku hogaamin doono ku dhaqanka Shareecada Islaamka, waxa uuna ugu baaqay Beeshiisa in ay ku taageeraan wanaaga uu wado .\nAl Shabaab ayaa Ugaasyo iyo waxgarad hogaamiya u sameesay Beelaha kunool deegaanada ay dalka ka maamulaan, waxaana marar badan deegaanada ay joogaan kooxdan lagu caleemo saaray Ugaasyo iyo malaaqyo iyaga ku fikir ah oo beelahaasi hogaaminaya